Na podlagi 11. člena Odloka o načinu opravljanja obveznih občinskih gospodarskih javnih služb ravnanja s komunalnimi odpadki v Občini Markovci (Uradno glasilo slovenskih občin, št. 54/17) in 16. člena Statuta Občine Markovci (Uradno glasilo slovenskih občin, št. 47/17) je Občinski svet Občine Markovci na \_\_. seji, dne \_\_\_\_\_\_\_\_\_, sprejel

**TEHNIČNI PRAVILNIK**

**o ravnanju s komunalnimi odpadki v Občini Markovci**

1. **SPLOŠNE DOLOČBE**
2. **člen**

**(vsebina tehničnega pravilnika)**

1. Tehnični pravilnik o ravnanju s komunalnimi odpadki na območju Občine Markovci (v nadaljevanju: tehnični pravilnik) skladno z 11. členom Odloka o načinu opravljanja obveznih občinskih gospodarskih javnih služb ravnanja s komunalnimi odpadki v Občini Markovci (v nadaljevanju: odlok) obsega:
2. Opredelitev tehnologije ravnanja z odpadki.
3. Tehnologijo, pogoje in način zbiranja odpadkov.
4. Frekvenco prevzemanja odpadkov.
5. Tipizacijo predpisanih zabojnikov za odpadke in merila za določanje izhodiščne prostornine zabojnikov za zbiranje odpadkov.
6. Minimalne standarde za določitev zbirnih mest, prevzemnih mest, začasnih prevzemnih mest in zbiralnic ločenih frakcij vključno s skupnimi prevzemnimi mesti za nedostopne kraje.
7. Podrobnejše pogoje prepuščanja komunalnih odpadkov v zbirnem centru.
8. Podrobnejšo vsebino registra zbirnih in prevzemnih mest, zbiralnic in zbirnih centrov.
9. Druge pogoje glede minimalnih oskrbovalnih standardov, ki so potrebni za ravnanje z odpadki skladno s predpisi in nemoteno opravljanje javne službe.
10. Javne prireditve in čistilne akcije.
11. Letni program ravnanja s komunalnimi odpadki.
12. Obračun storitev ravnanja z odpadki.
13. Reklamacijski postopek.
14. Izterjava.
15. Nadzor na terenu.
16. Prehodne in končne določbe.
17. Določbe tehničnega pravilnika se nanašajo na izvajanje obvezne gospodarske službe zbiranja določenih vrst komunalnih odpadkov in drugih odpadkov, ki se zbirajo v okviru te javne službe in so opredeljeni v tem tehničnem pravilniku (v nadaljevanju: javna služba).
18. **člen**

**(opredelitev pojmov)**

1. Izrazi uporabljeni v tehničnem pravilniku, imajo naslednji pomen:

* **Komunalni odpadek** je odpadek iz gospodinjstev in njemu podoben odpadek iz trgovine, proizvodnih, poslovnih, storitvenih in drugih dejavnosti ter javnega sektorja.
* **Povzročitelj komunalnih odpadkov** (v nadaljevanju: povzročitelj) je po tem tehničnem pravilniku vsaka fizična ali pravna oseba, katere delovanje ali dejavnost povzroča nastajanje komunalnih odpadkov.
* **Imetnik odpadkov** je povzročitelj odpadkov ali pravna ali fizična oseba, ki ima odpadke v posesti.
* **Drugi uporabnik** je vsak uporabnik (pravne osebe, javni zavodi, šole, vrtci in samostojni podjetniki), razen gospodinjstva na območju individualnih gospodinjstev in večstanovanjskih objektov.
* **Uporabnik storitev javne službe** je oseba, ki skladno s tem tehničnim pravilnikom izpolnjuje pogoje za vključitev v sistem obveznega ravnanja s komunalnimi odpadki.
* **Zbirno mesto** je prostor, kjer imajo uporabniki nameščene predpisane zabojnike za zbiranje komunalnih odpadkov v času do prevzema odpadkov.
* **Prevzemno mesto** je v naprej določen prostor, kjer povzročitelji odpadkov v predpisanih zabojnikih ali tipiziranih vrečah z logotipom izvajalca prepuščajo odpadke po vnaprej določenem letnem razporedu izvajalcu javne službe.
* **Ravnanje z odpadki** je zbiranje, prevoz, predelava, obdelava in odstranjevanje odpadkov, vključno z nadzorom nad takimi postopki in dejavnostmi po prenehanju obratovanja naprav za odstranjevanje odpadkov.
* **Prepuščanje odpadkov** je postopek oddaje odpadkov v nadaljnje ravnanje brez evidenčnega lista izvajalcu javne službe zbiranja in odvoza komunalnih odpadkov.
* **Zbiranje odpadkov** je prevzemanje odpadkov, ki jih njihovi imetniki prepuščajo izvajalcu javne službe, vključno z njihovim predhodnim sortiranjem in predhodnim skladiščenjem za namen prevoza do naprave za obdelavo odpadkov.
* **Obdelava** so postopki predelave ali odstranjevanja, vključno s pripravo za predelavo ali odstranjevanje.
* **Ponovna uporaba** je postopek, pri katerem se proizvodi ali sestavni deli, ki niso odpadek, ponovno uporabijo za enak namen, za katerega so bili prvotno izdelani.
* **Ločeno zbiranje** je zbiranje, pri katerem so tokovi odpadkov ločeni glede na vrsto in naravo oz. sestavo odpadkov, tako da se olajša posamezna obdelava odpadkov.
* **Oddaja odpadkov** je oddaja odpadkov v nadaljnje ravnanje z evidenčnim listom.
* **Mešani komunalni odpadki** (v nadaljevanju: MKO) so odpadki, ki se skladno s predpisom s prilogo Sklepa Komisije 2014/955/EU uvrščajo med odpadke s številko 20 03 01 iz sezama odpadkov, razen ločenih frakcij, odpadkov s tržnic in odpadkov s čiščenja cest, blata iz greznic in odpadkov iz čiščenja greznic.
* **Nevarni odpadek** je vsak odpadek, ki ima eno ali več lastnosti, ki so opredeljene v prilogi Uredbe 1357/2014/EU.
* **Biološki odpadki** so biorazgradljivi odpadki z vrtov in iz parkov, živilski in kuhinjski odpadki iz gospodinjstev, restavracij, gostinske dejavnosti in trgovin na drobno ter primerljivi odpadki iz obratov za predelavo hrane**.**
* **Gradbeni odpadek** je odpadek, ki nastane pri gradbenih delih zaradi gradnje, rekonstrukcije, adaptacije, obnove ali odstranitve objekta.
* **Izvajalec javne službe** je oseba, ki skladno z odlokom opravlja dejavnost javne službe ravnanja s komunalnimi odpadki sicer kot javno podjetje ali koncesionar.
* **Zabojnik** za odpadke je tipizirana posoda, velikosti 80 l, 120 l, 240 l, 550 l, 770 l in 1100 l za potrebe enega ali več uporabnikov za zbiranje komunalnih odpadkov.
* **Obračunski volumen** zabojnika je dejanski volumen glede na pogostost odvoza komunalnih odpadkov na mesec
* **Posebne plastične vrečke** so vrečke označene z logotipom izvajalca javne službe.
* **Hišni kompostnik** je zabojnik za kompostiranje bioloških odpadkov rastlinskega izvora z vrtov in kuhinjskih odpadkov, ki pripada posameznemu gospodinjstvu ali več gospodinjstvom, če gre za večstanovanjski objekt z vrtom. Povzročitelj lahko kompostira v hišnem kompostniku kuhinjske odpadke, če ima za tako kompostiranje na razpolago vrt, katerega velikost zagotavlja postavitev kompostnika, kompostnik pa je zastrt ali tako izdelan, da se odpadkov, ki se v njem kompostirajo, neposredno iz stanovanjskih stavb ali javnih poti ne vidi.
* **Kontejner** oziroma keson je zaprt ali odprt zabojnik za odpadke velikosti od 5 m3 do 10 m3 za zbiranje različnih vrst odpadkov.
* **Zbiralnica** ločenih frakcij (v stari terminologiji imenovana: ekološki otok) je pokrit ali nepokrit prostor, urejen in opremljen za ločeno zbiranje in začasno hranjenje posameznih ločenih frakcij, kjer povzročitelji komunalnih odpadkov izvajalcu javne službe te frakcije prepuščajo.
* **Zbirni center** je objekt za prevzemanje odpadkov, vključno z njihovim predhodnim sortiranjem in predhodnim skladiščenjem komunalnih odpadkov za namene prevoza do naprave za obdelavo odpadkov.
* **Smetarsko vozilo** je specializirano vozilo za zbiranje in odvoz odpadkov.
* **Vozilo** za kontejnerski odvoz, samonakladalec je specialno vozilo za odvoz in praznjenje od 5 m3 do 20 m3 kontejnerjev.

1. Drugi pojmi, uporabljeni v tem tehničnem pravilniku, imajo enak pomen, kot je določeno v odloku, zakonih in v podzakonskih predpisih, iz področja ravnanja z odpadki.
2. **člen**

**(zbiranje komunalnih odpadkov)**

1. Dejavnost javne službe zbiranja je zbiranje komunalnih odpadkov in njihovo oddajanje v nadaljnje ravnanje z njimi v skladu s hierarhijo ravnanja z odpadki in predpisi, ki urejajo odpadke.
2. Izvajanje dejavnosti iz prejšnjega odstavka mora biti zagotovljeno za celotno območje občine.
3. V okviru javne službe zbiranja se zagotavlja zbiranje:

1. ločenih frakcij iz podskupin 15 01 in 20 01 s seznama odpadkov,

2. kosovnih odpadkov,

3. odpadkov z vrtov, parkov in pokopališč,

4. odpadkov s tržnic,

5. odpadkov iz čiščenja cest,

6. mešanih komunalnih odpadkov (v nadaljevanju: MKO),

8. bioloških odpadkov (v nadaljevanju: BIO) in

7. izrabljenih gum v skladu s predpisom, ki ureja ravnanje z izrabljenimi gumami.

1. Izvajalec javne službe v okviru dejavnosti zagotavlja:

* zbiranje komunalnih odpadkov po sistemu od vrat do vrat,
* zbiranje kosovnih odpadkov v zbiralnih akcijah ali na poziv uporabnika,
* zbiranje komunalnih odpadkov v zbiralnicah in premičnih zbiralnicah,
* zbiranje odpadkov v zbirnem centru,
* predhodno razvrščanje in predhodno skladiščenje zbranih odpadkov v zbirnem centru,
* izvajanje sortirne analize mešanih komunalnih odpadkov,
* oddajanje zbranih odpadkov v nadaljnje ravnanje,
* ozaveščanje in obveščanje uporabnikov.

1. **OPREDELITEV TEHNOLOGIJE RAVNANJA Z ODPADKI**
2. **člen**

**(tehnologija ravnanja z odpadki)**

1. Ravnanje s posameznimi vrstami odpadkov poteka na način in po predpisih, ki veljajo za posamezne skupine odpadkov.
2. V Občini Markovci (v nadaljevanju: občina) se odpadki zbirajo ločeno na več načinov, odvisno od vrste in lastnosti odpadkov ter značilnosti naselij.
3. Povzročitelji odpadkov obvezno ločujejo odpadke na izvoru, izvajalec javne službe pa jih prevzema na način oziroma s tehnologijo, ki velja za območje oziroma naselje, v katerem nastajajo odpadki.
4. Odvoz odpadkov izvajalec javne službe opravlja na različne načine in optimizira prevoze glede na značilnosti naselij in tehnologije zbiranja.
5. **TEHNOLOGIJA, POGOJI IN NAČIN ZBIRANJA ODPADKOV**
6. **člen**

**(zbiranje komunalnih odpadkov)**

1. V skladu s predpisi s področja varstva okolja je obvezno ločevanje odpadkov na izvoru – pri povzročiteljih odpadkov.
2. Zbiranje in odvoz komunalnih odpadkov obsega:

* zbiranje/prevzemanje MKO pri povzročiteljih odpadkov po sistemu »od vrat do vrat«, na območju individualnih gospodinjstev, večstanovanjskih objektov in drugih uporabnikov,
* zbiranje/prevzemanje BIO pri povzročiteljih odpadkov po sistemu »od vrat do vrat«, na območju vključenih individualnih gospodinjstev, večstanovanjskih objektov in drugih uporabnikov,
* zbiranje/prevzemanje ločenih frakcij (odpadni papir in karton; odpadna embalaža iz papirja in kartona; odpadna embalaža iz plastike, kovin in sestavljenih materialov kot odpadna mešana embalaža s številko odpadka 15 01 06) pri povzročiteljih odpadkov po sistemu »od vrat do vrat«, na območju individualnih gospodinjstev, večstanovanjskih objektov in drugih uporabnikov,
* zbiranje/prevzemanje v zbiralnicah ločenih frakcij (odpadne embalaže iz stekla), na območju individualnih gospodinjstev, večstanovanjskih objektov in drugih uporabnikov, kjer se ti odpadki ne zbirajo »od vrat do vrat«.

1. Zbiranje in odvoz drugih odpadkov obsega:

* zbiranje/prevzemanje nevarnih odpadkov iz gospodinjstev v letnih akcijah s premično zbiralnico in zbirnem centru,
* zbiranje/prevzemanje kosovnih odpadkov iz gospodinjstev v letnih akcijah, na vpoklic in zbirnem centru,
* zbiranje/prevzemanje gradbenih odpadkov v zbirnem centru in pravilno ravnanje z njim, skladno z Uredbo o ravnanju z odpadki, ki nastajajo pri gradbenih delih (Uradni list RS, št. 34/08),
* zbiranje/prevzemanje gradbenega materiala, ki vsebuje azbest »salonitne plošče« na zbirnem centru in pravilno ravnanje z njim, skladno z Uredbo o ravnanju z odpadki, ki vsebujejo azbest (Uradni list RS, št. 34/08),
* zbiranje/prevzemanje odpadnih nagrobnih sveč na občinskih pokopališčih in pravilno ravnanje z njimi, skladno z Uredbo o ravnanju z odpadnimi nagrobnimi svečami (Uradni list RS, št. 78/08)
* zbiranje/prevzemanje vseh ločeno zbranih frakcij komunalnih odpadkov v zbirnem centru.

1. **člen**

**(oprema za izvajanje javne službe)**

Zbiranje odpadkov in njihov prevoz se zagotavlja s specialnimi vozili za:

* praznjenje zabojnikov volumnov od 80 do 1.100 l t.i. smetarska vozila in vozila za pranje zabojnikov,
* nalaganje tipskih vrečk za zbiranje odpadkov, t.i. smetarska vozila,
* kontejnerje, volumnov od 5 do 10 m3, t.i. kontejnerska vozila,
* kontejnerje, volumnov od 10 do 35 m3, t.i. abroll vozila,
* prevoz odpadkov v razsutem stanju, t.i. ceradarji,
* kombi vozila za prevzem manjših količin odpadkov
* druga namenska vozila za zbiranje in prevoz odpadkov.

1. **člen**

**(pogoji zbiranja odpadkov)**

Pogoji za zbiranje odpadkov, ki sta jih povzročitelj in izvajalec javne službe dolžna upoštevati so:

* Zbirno mesto je ustrezno urejen prostor, ki se za individualna gospodinjstva nahaja na zasebnem zemljišču, večstanovanjske objekte na pripadajočem zemljišču k stavbi (t.i. funkcionalnem zemljišču) in na območju na skupnih površinah povzročiteljev odpadkov.
* Prevzemno mesto za odpadke je ustrezno urejen prostor, ki ga določi izvajalec javne službe in je ob robu pločnika, magistralne, regionalne, lokalne in krajevne ceste. Prevzemno mesto ni oddaljeno več kot pet (5) metrov od roba prometne/transportne poti.
* Prevzemno mesto je lahko hkrati tudi zbirno mesto, če se le to nahaja za individualna gospodinjstva na zasebnem zemljišču in za večstanovanjske objekte na pripadajočem zemljišču k stavbi.
* Povzročitelji so dolžni zabojnike in namenske tipske vreče, z zbirnega na prevzemno mesto postaviti pravočasno, to je najkasneje do 6. ure na dan odvoza.
* Povzročitelji so dolžni vzdrževati zbirna in prevzemna mesta ter skrbeti za red in čistočo na teh mestih ter na dovoznih poteh do prevzemnih mest.
* Povzročitelji so dolžni po odložitvi ločeno zbranih odpadkov v zabojnike ali v namenske tipizirane vreče, ne glede na to, ali so na zbirnem ali prevzemnem mestu, poskrbeti, da so pokrovi zabojnikov zaprti, vreče pa zavezane s trakom.
* Uporabniki so dolžni tudi v zimskem času izvajalcu javne službe zagotoviti nemoten dostop do prevzemnih mest.
* Izvajalec javne službe je dolžan izprazniti zabojnike za odpadke oziroma odpeljati tipizirane vreče tako, da ne ovira prometa več, kot je nujno potrebno za opravljanje dejavnosti, da se ne onesnaži prevzemnega mesta in mesta praznjenja ter ne poškoduje zabojnikov kot tudi ne okolice, kjer se opravlja delo. V primeru da izvajalec javne službe onesnaži prevzemno mesto ali mesto praznjenja, ga je dolžan očistiti na lastne stroške.
* V primerih višje sile ali drugih izrednih okoliščin (dalj časa trajajoča vročina, zapora cest, sneg, poledica itd. …) lahko izvajalec javne službe uporabnike s predhodnim obvestilom, ki ga objavi na krajevno običajen način pozove, da zabojnike in/ali tipizirane vreče postavijo na začasno prevzemno mesto.
* Uporabniki so dolžni z zabojniki ravnati kot dober gospodar ter skrbeti za njihovo čistočo.
* Za povzročitelje, do katerih dostop s smetarskim vozilom ni mogoč, se za enega ali več povzročiteljev določi lokacijo skupnega prevzemnega mesta. Lokacijo določi izvajalec javne službe zbiranja določenih vrst komunalnih odpadkov skupaj s povzročitelji. V primeru, ko je lokacija sporna, jo določi občinski organ pristojen za ravnanje s komunalnimi odpadki po pridobitvi mnenja izvajalca javne službe.
* Izvajalec javne službe prazni samo zabojnike za določeni oziroma naročeni volumen odpadkov ali tipiziranih vreč z logotipom izvajalca javne službe.
* MKO, BIO, ločenih frakcij (odpadni papir in karton; odpadna embalaža iz papirja in kartona; odpadna embalaža iz plastike, kovin in sestavljenih materialov kot odpadna mešana embalaža s številko odpadka 15 01 06; odpadna embalaža iz stekla) postavljenih ob zabojnikih izvajalec javne službe ni dolžan prevzeti. V primeru trenutno povečanih potreb morajo povzročitelji naročiti dodatni zabojnik oz. vreče, ki jih povzročitelji nabavijo od izvajalca javne službe in na katerih je logotip izvajalca javne službe. Druge vreče z MKO, BIO, ločenimi frakcijami (odpadni papir in karton; odpadna embalaža iz papirja in kartona; odpadna embalaža iz plastike, kovin in sestavljenih materialov kot odpadna mešana embalaža s številko odpadka 15 01 06; odpadna embalaža iz stekla) izvajalec ni dolžan prevzeti.
* Če povzročitelj odpadkov ugotovi, da obstoječi zabojnik ne zadošča njegovim potrebam, ga je dolžan zamenjati za večjega, ustrezne prostornine, ki bo zadostil njegovim potrebam.
* V kolikor izvajalec javne službe ugotovi, da pri povzročitelju obstoječi zabojnik za odpadke ne zadošča dejanski količini odpadkov, mora izvajalec javne službe takega povzročitelja opozoriti, da si priskrbi nov, večji zabojnik ustrezne prostornine, ki bo zagotovil njegovim potrebam. V kolikor povzročitelj po takem opozorilu izvajalca tega ne stori, mu lahko obstoječi zabojnik za večjega zamenja izvajalec na stroške povzročitelja.
* Odlaganje MKO, BIO, ločenih frakcij (odpadni papir in karton; odpadna embalaža iz papirja in kartona; odpadna embalaža iz plastike, kovin in sestavljenih materialov kot odpadna mešana embalaža s številko odpadka 15 01 06; odpadna embalaža iz stekla) v nenamenske zabojnike ali ob njih ni dovoljeno.
* Odpadke je imetnik dolžan zbirati v za to določenih zabojnikih za odpadke po navodilih, ki jih prejme od izvajalca javne službe.
* V primeru da izvajalec javne službe ugotovi ob prevzemanju odpadkov, da povzročitelj ne ločuje odpadkov ali ravna v nasprotju z navodili za ravnanje z odpadki, ga je izvajalec javne službe dolžan na primeren način pisno opozoriti (npr. opozorilo na posode).

1. **člen**

**(uporabniki storitev javne službe)**

1. Vsak povzročitelj komunalnih odpadkov, ki ima status uporabnika stavbe (lastnik, najemnik, podnajemnik, upravnik) se mora obvezno vključiti v sistem ravnanja s komunalnimi odpadki in se mu pred vključitvijo določi:

* natančna lokacija prevzemnega mesta (pri določitvi le tega je izvajalec javne službe dolžan upoštevati pogoje dostopa s specialnimi vozili ter prometne in lastninske razmere lokacije),
* velikost, število in tip potrebnih zabojnikov za odpadke in pogoje glede dostopa pooblaščenih delavcev izvajalca javne službe,
* pogoje glede vzdrževanja zabojnikov za odpadke,
* pogoje glede ločevanja odpadkov na izvoru,
* terminski plan pobiranja posameznih vrst odpadkov.

1. Uporabnik stavbe je dolžan pričeti z oddajanjem ali prepuščanjem odpadkov takoj po pričetku uporabe stanovanjskega ali poslovnega objekta.
2. Uporabnik stavbe je dolžan obvestiti izvajalca javne službe o pričetku uporabe objekta v roku osem (8) dni od dneva uporabe dalje.
3. V primeru, če se povzročitelj ne prijavi v sistem ravnanja z odpadki oziroma ne sporoči zahtevanih podatkov je izvajalec javne službe zbiranja določenih vrst komunalnih odpadkov upravičen do podatkov iz javnih evidenc na podlagi katerih povzročitelja vključi v sistem ravnanja z odpadki in obračuna storitev, skladno z odlokom in veljavno zakonodajo.
4. Prepovedana je opustitev storitev javne službe in kopičenje MKO ter njihovo sežiganje ali odlaganje v objektih ali na zemljiščih, ki niso namenjeni za odstranjevanje MKO. Povzročitelj, ki MKO kopiči, jih sežiga ali jih namerava sežgati ali jih odloži izven namenskih zabojnikov, ki so namenjeni odlaganju MKO, je dolžan na svoje stroške zagotoviti predelavo in odstranitev teh odpadkov skladno s predpisi o ravnanju z odpadki.
5. **člen**

**(način zbiranja odpadkov)**

Glede na vrste odpadkov in pogojev poteka zbiranje odpadov po naslednjih tehnologijah:

**Zbiranje po sistemu od vrat do vrat**

Izvajalec javne službe po sistemu od vrat do vrat zbira:

* mešane komunalne odpadke,
* biološke odpadke,
* odpadno embalažo iz plastike, kovin in sestavljenih materialov,
* odpadni papir.

1. **Zbiranje MKO**

Zbiranje MKO na območju individualnih gospodinjstev, večstanovanjskih objektov in drugih uporabnikov, po sistemu »od vrat do vrat«, po letnem razporedu odvoza na prevzemnem mestu povzročitelja, je osnovna tehnologija zbiranja odpadkov v občini.

Izvajalec javne službe vsako prevzemno mesto opremi z zabojnikom za te odpadke, katerega prostornina ne sme biti manjša od 80 litrov.

Izvajalec javne službe mora pred oddajo MKO v obdelavo zagotoviti sortirno analizo teh odpadkov v skladu z zahtevami vsakokratne veljavne zakonodaje, s katero ugotovi njihovo sestavo.

Izvajalec javne službe mora zbrane odpadke oddati v nadaljnje ravnanje tako, da je za MKO zagotovljena obdelava v okviru obvezne občinske gospodarske javne službe obdelave mešanih komunalnih odpadkov.

1. **Zbiranje ločeno zbranih frakcij**

Zbiranje ločeno zbranih frakcij (odpadni papir in karton; odpadna embalaža iz papirja in kartona; odpadna embalaža iz plastike, kovin in sestavljenih materialov kot odpadna mešana embalaža s številko odpadka 15 01 06) na območju individualnih gospodinjstev, večstanovanjskih objektov in drugih uporabnikov, po sistemu »od vrat do vrat«, po letnem razporedu odvoza na prevzemnem mestu povzročitelja, je osnovna tehnologija zbiranja odpadkov v občini.

Izvajalec javne službe vsako prevzemno mesto opremi z zabojnikom za zbiranje odpadnega papirja in kartona, katerega prostornina ne sme biti manjša od 120 litrov.

Izvajalec javne službe vsako prevzemno mesto opremi z vrečko za zbiranje odpadne embalaže iz plastike, kovin in sestavljenih materialov kot odpadne mešane embalaže s številko odpadka 15 01 06, s prostornino, ki ne sme biti manjša od 80 litrov.

1. **Zbiranje BIO**

Zbiranje BIO na območju individualnih gospodinjstev, večstanovanjskih objektov in drugih uporabnikov, po sistemu »od vrat do vrat«, po letnem razporedu odvoza na prevzemnem mestu povzročitelja, je osnovna tehnologija zbiranja odpadkov v občini.

Izvajalec javne službe zbira BIO po sistemu od vrat do vrat od izvirnih povzročiteljev teh odpadkov v skladu s predpisom, ki ureja ravnanje z biološko razgradljivimi kuhinjskimi odpadki in zelenim vrtnim odpadom.

Izvajalec javne službe vsako prevzemno mesto opremi z zabojnikom za te odpadke, katerega prostornina ne sme biti manjša od 120 litrov.

Zbiranje BIO odpadkov je obvezno za vse povzročitelje BIO odpadkov iz gospodinjstva, ki sami te odpadke hišno ne kompostirajo.

Povzročitelji odpadkov, ki BIO ne kompostirajo sami v hišnem kompostniku, le te zbirajo v vodotesnih tipskih zabojnikih, opredeljenimi v drugi točki drugega odstavka 11. člena tehničnega pravilnika, izvajalec javne službe pa zagotavlja reden odvoz v kompostarno, kjer izvaja kompostiranje BIO, skladno z Uredbo o predelavi biološko razgradljivih odpadkov in uporabi komposta ali digestata (Uradni list RS, št. 99/13 in 56/15).

V skladu s predpisi o ravnanju z biološko razgradljivimi kuhinjskimi odpadki in zelenim vrtnim odpadom BIO, izvajalec javne službe izvaja pranje zabojnikov za to vrsto odpadkov v okviru storitev javne službe, in sicer pri drugih uporabnikih 1-krat letno, na območju večstanovanjskih objektih 1-krat letno in na območju individualnih gospodinjstev 1-krat letno. Pranje zabojnikov izvaja s čistilno opremo, ki omogoča pranje in dezinfekcijo zabojnika na mestu prevzemanja odpadkov ter pri tem ne vpliva na bivalno okolje. Odplake, ki nastanejo pri čistilnem procesu, mora zajeti in z njimi ravnati v skladu z veljavno zakonodajo.

Izvajalec javne službe spodbuja povzročitelje odpadkov, da lastne BIO kompostirajo v hišnem kompostniku. Povzročitelj svojo odločitev o hišnem kompostiranju pisno sporoči izvajalcu javne službe na podlagi vprašalnika, ki ga izvajalec javne službe posreduje povzročiteljem.

Izvajalec javne službe odločitev o hišnem kompostiranju pri povzročiteljih preverja 1-krat letno.

Povzročitelji, ki se odločijo za lastno kompostiranje BIO, morajo upoštevati minimalne zahteve za pravilno hišno kompostiranje, ki so navedeni v »Prilogi1« Uredbe o ravnanju z biološko razgradljivimi odpadki in zelenim vrtnim odpadom.

Izvajalec javne službe podrobnejša navodila za hišno kompostiranje objavi na svoji spletni strani.

1. **Zbiranje v zbiralnicah ločenih frakcij**

Zbiranje v zbiralnicah ločenih frakcij (odpadne embalaže iz stekla) na območju individualnih gospodinjstev, večstanovanjskih objektov in drugih uporabnikov je tehnologija zbiranja pri kateri povzročitelji komunalnih odpadkov odlagajo odpadno embalažo iz stekla v ustrezno označene zabojnike.

Zbiralnica mora biti postavljena tako, da zabojniki stojijo na utrjeni ali tlakovani površini.

Zbiralnica je prostor, kjer so nameščeni namenski zabojniki za drobno odpadno embalažo iz stekla. Namenski zabojniki na zbiralnicah so:

* zabojnik z belim in zelenim pokrovom za zbiranje drobne odpadne embalaže iz stekla. V zabojniku za drobno odpadno embalažo iz stekla se zbirajo vse vrste praznih in čistih steklenic in kozarcev brez pokrovčkov.

V zabojnike na zbiralnicah je prepovedano odlagati:

* stekleno embalažo z vsebino, okensko ravno steklo, ogledala, svinčevo steklo, armirano steklo, kristal, žarnice, porcelan, keramiko, glinene izdelke, pločevinaste in plastične pokrovčke.

Zabojniki na zbiralnicah morajo biti opremljeni z nalepkami z nazivom odpadka, podrobneje pa o tem izvajalec javne službe povzročitelje odpadkov obvešča v okviru obveščanja in izobraževanja.

1. **Zbiranje/prevzem odpadnih nagrobnih sveč**

Odpadne nagrobne sveče iz plastičnih materialov zbira izvajalec javne službe na vseh občinskih pokopališčih v za to posebej namenjenih in označenih zabojnikih kapacitete 120 l, 240 l, 550 l, 700 l in 1100 l, ter 5-7 m3 kontejner.

Upravljavec občinskih pokopališč z lastnim prevozom 1-2 krat tedensko dostavi odpadne nagrobne sveče na center za ravnanje z odpadki ali pa to storitev opravi izvajalec javne službe.

Ko je zbrana primerna količina odpadnih nagrobnih sveč, jih izvajalec javne službe pripelje v center za ravnanje z odpadki, kjer jih začasno skladišči in nato preda pooblaščenemu prevzemniku.

1. **Zbiranje kosovnih odpadkov**

Izvajalec javne službe kosovne odpadke prevzema enkrat v koledarskem letu od uporabnika na njegov poziv.

Prevzemanje kosovnih odpadkov se izvaja na prevzemnem mestu povzročitelja na podlagi predhodnega naročila z »dopisnico«, ki jo izvajalec javne službe posreduje vsem gospodinjstvom, s katero naroči enkraten odvoz kosovnih odpadkov.

Na območju individualnih gospodinjstev se kosovni odpadki za prevzem pripravijo na prevzemnem mestu. Na območju večstanovanjskih objektov se kosovni odpadki zbirajo na prevzemnih mestih, ki jih določi izvajalec javne službe.

Za večstanovanjske objekte lahko izvajalec javne službe določi v spomladanskem ali jesenskem času skupni termin prevzema kosovnih odpadkov.

Povzročitelj odpadkov mora s prevzemnega mesta odstraniti odpadke, ki niso kosovni odpadki in jih zato izvajalec javne službe v času odvoza ni bil dolžan odpeljati, in sicer najkasneje naslednji dan po datumu odvoza kosovnih odpadkov.

V kolikor uporabnik storitev več kot enkrat v koledarskem letu naroči odvoz kosovnih odpadkov na poziv, mora za vsak naslednji odvoz plačati stroške po ceniku izvajalca javne službe.

Kosovne odpadke lahko uporabniki iz gospodinjstev v zbirnem centru brezplačno predajo le s potrdilom (zadnjim odrezkom položnice), s katerim dokažejo, da so vključeni v sistem ravnanja z odpadki. Uporabniki kosovne odpadke, ki jih sami pripeljejo v zbirni center, razvrstijo v ustrezne zabojnike skladno z navodili usposobljene osebe v zbirnem centru.

1. **Zbiranje/prevzemanje s premično zbiralnico**

Izvajalec javne službe v premični zbiralnici zbira nevarne komunalne odpadke, nenevarne komunalne odpadke in zelo majhno OEEO v skladu s predpisi, ki ureja ravnanje z odpadno električno in elektronsko opremo.

Premična zbiralnica je namenjena vsem izvirnim povzročiteljem komunalnih odpadkov.

Izvajalec javne službe mora v naselju, ki ima 500 prebivalcev ali več, zagotoviti prevzemanje nevarnih odpadkov najmanj enkrat letno. Če je gostota poselitve v takem naselju hkrati večja od 500 prebivalcev na km2, pa najmanj dvakrat v koledarskem letu.

Izvajalec javne službe mora najmanj sedem dni pred ločenim zbiranjem odpadkov v premični zbiralnici na svoji spletni strani objaviti obvestilo o kraju in času prevzema odpadkov, izvirnim povzročiteljem iz gospodinjstev pa o tem poslati pisno obvestilo. Obvestilo mora vsebovati tudi vrste in opis odpadkov, ki jih uporabniki lahko prepustijo, in navodila za njihovo prepuščanje

Prevzem odpadkov v premični zbiralnici mora na posameznem kraju trajati vsaj 60 minut, pri čemer se število krajev prevzemanja določi tako, da je prepuščanje odpadkov omogočeno vsem izvirnim povzročiteljem teh odpadkov na območju občine.

Premična zbiralnica mora biti opremljena z zabojniki ali vrečami za ločeno zbiranje komunalnih odpadkov. Zabojniki ali vreče pa morajo biti označene s številkami odpadkov.

Premična zbiralnica mora biti opremljena v skladu s predpisi, ki urejajo prevoz nevarnega blaga.

Premična zbiralnica mora biti urejena in vzdrževana tako, da:

* je onemogočen dostop nepooblaščenim osebam do vsebine zabojnikov in
* se zaradi prepuščanja odpadkov z njimi ne onesnažujeta premična zbiralnica in njena okolica ter ni čezmernega obremenjevanja s hrupom in neprijetnimi vonjavami.

Odpadke od uporabnikov prevzema oseba, ki je usposobljena po programu izobraževanja o nevarnih lastnostih odpadkov in ravnanju z nevarnimi odpadki iz predpisa, ki ureja odpadke.

Izvajalec mora vse prevzete odpadke stehtati pred predhodnim skladiščenjem v zbirnem centru ali pred oddajo teh odpadkov v nadaljnje ravnanje. Do oddaje v nadaljnje ravnanje mora z njimi ravnati tako, da je mogoča njihova obdelava v skladu s hierarhijo ravnanja z odpadki.

1. **Prevzem komunalnih odpadkov v zbirnem centru**

Prevzem komunalnih odpadkov v zbirnem centru je tehnologija zbiranja pri kateri povzročitelj z dokazilom o vključenosti v sistem ravnanja s komunalnimi odpadki sam pripelje ločeno zbrane odpadke in jih razvrsti v ustrezno označene zabojnike ali kontejnerje.

Izvajalec javne službe v zbirnem centru zbira:

* nevarne komunalne odpadke iz priloge 2, ki je sestavni del Uredbe o obvezni gospodarski javni službi zbiranja komunalnih odpadkov (Uradni list RS, št. 33/17; v nadaljevanju: Uredba) in njenih sprememb,
* nenevarne komunalne odpadke iz priloge 2 Uredbe,
* OEEO v skladu s predpisom, ki ureja ravnanje z odpadno električno in elektronsko opremo,
* kosovne odpadke in
* izrabljene gume v skladu s predpisom, ki ureja ravnanje z izrabljenimi gumami
* gradbeni odpadki.

Zbirni center je namenjen za prepuščanje odpadkov vsem izvirnim povzročiteljem komunalnih odpadkov, ki so vključeni v organiziran odvoz odpadkov.

1. **Prevzemanje gradbenih odpadkov v zbirnem centru**

Povzročitelji lahko ob predložitvi dokazila brezplačno odloži letno do 0,5 m3 gradbenih odpadkov.

Brezplačno lahko gradbene odpadke oddajo povzročitelji, ki s potrdilom (zadnjim odrezkom položnice) dokažejo, da so vključeni v sistem ravnanja z odpadki.

Za prevzem količin mešanega gradbenega materiala nad 0,5 m3 se obračuna strošek po veljavnem ceniku izvajalca javne službe.

1. **Prevzemanje gradbenega materiala, ki vsebuje azbest – »salonitne plošče« na zbirnem centru**

Povzročitelji z lastnim prevozom pripeljejo na zbirni center gradbeni material, ki vsebuje azbest. »Salonitne plošče« morajo biti zložene na paleti in ovite s folijo. Za prevzem salonitnih plošč glede na pripeljano težo ali volumen se obračuna strošek po veljavnem ceniku izvajalca javne službe.

1. **FREKVENCA ZBIRANJA ODPADKOV**
2. **člen**

**(pogostost odvoza – frekvenca zbiranja odpadkov)**

1. Frekvenca zbiranja odpadkov s tehnologijo »od vrat do vrat« po vrstah odpadkov je praviloma sledeča:
2. **Gospodinjstva (individualna gospodinjstva, večstanovanjski objeti, vikendi, počitniške hiše) in drugi uporabniki**

|  |  |
| --- | --- |
| **VRSTA KOMUNALNEGA ODPADKA** | **ŠTEVILO (FREKVENCA) ODVOZOV** |
| MKO - individualna gospodinjstva, vikendi in počitniške hiše | 13-krat letno |
| MKO - večstanovanjske zgradbe | 13-krat letno |
| BIO - individualna gospodinjstva in večstanovanjske zgradbe | 42-krat letno (5 mesece se izvaja odvoz na 14 dni, preostalih 7 mesecev pa na teden) |
| Ločene frakcije (odpadni papir in karton, odpadna embalaža iz papirja in kartona - individualna gospodinjstva, vikendi in počitniške hiše) | 13-krat letno |
| Ločene frakcije (odpadna embalaža iz plastike, kovin in sestavljenih materialov kot odpadna mešana embalaža s številko odpadka 15 01 06) - individualna gospodinjstva, vikendi in počitniške hiše) | 13-krat letno |
| Ločene frakcije (odpadni papir in karton; odpadna embalaža iz papirja in kartona - večstanovanjske zgradbe) | 13-krat letno |
| Ločene frakcije (odpadna embalaža iz plastike, kovin in sestavljenih materialov kot odpadna mešana embalaža s številko odpadka 15 01 06) - večstanovanjske zgradbe) | 13-krat letno |

1. **Zbiralnice ločenih frakcij**

|  |  |
| --- | --- |
| **VRSTA KOMUNALNEGA ODPADKA** | **ŠTEVILO (FREKVENCA) ODVOZOV** |
| Ločene frakcije (odpadna embalaža iz stekla) | 13-krat letno |

1. **Letne akcije zbiranja**

|  |  |
| --- | --- |
| **VRSTA KOMUNALNEGA ODPADKA** | **ŠTEVILO (FREKVENCA) ODVOZOV** |
| Premična zbiralnica za zbiranje nevarnih odpadkov | 1-krat letno v naselju, ki ima 500 prebivalcev ali več. Če je gostota poselitve v takem naselju hkrati večja od 500 prebivalcev na km2, pa najmanj 2-krat v koledarskem letu. |
| Kosovni odpadki | 2-krat letno v vsakem naselju z zbiralno akcijo na za to določenih prevzemnih mestih ali najmanj 1-krat v koledarskem letu od uporabnika na njegov poziv. |

1. Pri drugih uporabnikih, od katerih izvajalec javne službe odvaža odpadke po pogodbi, se zaračuna odvoz odpadkov v skladu s cenikom izvajalca javne službe.
2. **TIPIZACIJA PREDPISANIH ZABOJNIKOV ZA ODPADKE IN MERILA ZA DOLOČANJE IZHODIŠČNE PROSTORNINE OPREME ZA ZBIRANJE ODPADKOV**
3. **člen**

**(standardizacija predpisanih zabojnikov in vreč za odpadke)**

1. Povzročitelji odpadkov so dolžni zbirati odpadke v tipiziranih zabojnikih, ki imajo certifikat, da so narejeni skladno z evropskimi normami o zbirnih posodah za odpadke.
2. Standardne velikosti zabojnikov in tipskih vreč so:
3. **Standardne velikosti zabojnikov za zbiranje MKO**

|  |  |
| --- | --- |
| **MEŠANI KOMUNALNI ODPADKI** | **VELIKOST ZABOJNIKA V LITRIH** |
| Individualno gospodinjstvo | 80 l, 120 l, 240 l |
| Večstanovanjska zgradba | 120l, 240 l, 550 l, 770 l, 1100 l |

1. **Standardne velikosti zabojnikov za zbiranje BIO**

|  |  |
| --- | --- |
| **BIOLOŠKO RAZGRADLJIVI KUHINJSKI ODPADKI IN ZELENI VRTNI ODPAD** | **VELIKOST ZABOJNIKA V LITRIH** |
| Individualno gospodinjstvo | 120 l, 240 l |
| Večstanovanjska zgradba | 120 l, 240 l |

1. **Standardne velikosti zabojnikov za zbiranje ločenih frakcij (**odpadni papir in karton; odpadna embalaža iz papirja in kartona**)**

|  |  |
| --- | --- |
| **LOČENE FRAKCIJE** | **VELIKOST ZABOJNIKA V LITRIH** |
| Individualno gospodinjstvo | 120 l, 240 l |
| Večstanovanjska zgradba | 240 l, 1100 l , mrežasti zabojniki |
| Drugi uporabniki | 120 l, 240 l, 1100 l in mrežasti zabojniki |

1. **Standardne velikosti zabojnikov za zbiranje ločenih frakcij (**odpadna embalaža iz plastike, kovin in sestavljenih materialov kot odpadna mešana embalaža s številko odpadka 15 01 06**)**

|  |  |
| --- | --- |
| **LOČENE FRAKCIJE** | **VELIKOST ZABOJNIKA V LITRIH** |
| Individualno gospodinjstvo | 80 l - vreča |
| Večstanovanjska zgradba | 240 l, 1100 l mrežasti zabojniki |
| Drugi uporabniki | 80 l – vreča, 120 l, 240 l, 1100 l in mrežasti zabojniki |

1. **Standardne velikosti zabojnikov za zbiranje ločenih frakcij na zbiralnicah ločenih frakcij**

|  |  |
| --- | --- |
| **LOČENE FRAKCIJE** | **VELIKOST ZABOJNIKA V LITRIH** |
| Odpadna embalaža iz stekla | 240 l, 1100 l |

1. **Tipske namenske vreče z logotipom izvajalca javne službe**

|  |  |
| --- | --- |
| **TIPSKE NAMENSKE VREČE** | **VELIKOST VREČE** |
| Tipska namenska vreča za odpadni papir in karton, odpadno embalažo iz papirja in kartona, z logotipom izvajalca javne službe in napisom »PAPIR IN KARTON« | 80 l |
| Tipska namenska vreča za zbiranje mešanih komunalnih odpadkov | 80 l |
| Tipska namenska vreča za odpadno embalažo iz plastike, kovin in sestavljenih materialov kot odpadno mešano embalažo s številko odpadka 15 01 06, prozorne barve z logotipom izvajalca javne službe in napisom »EMBALAŽA« | 80 l |

1. Tipske namenske vreče iz šeste točke drugega odstavka tega člena se na območju individualnih gospodinjstev delijo 1-krat letno. Povzročitelji odpadkov na območju individualnih gospodinjstev z 1-4 osebami, 1-krat letno prejmejo 26 vreč z logotipom izvajalca za »embalažo«. Povzročitelji odpadkov na območju individualnih gospodinjstev s 5 ali več osebami, 1-krat letno prejmejo 52 vreč z logotipom izvajalca za »embalažo«.
2. Če povzročitelji potrebujejo dodatne prozorne vreče, jih proti plačilu nabavijo pri izvajalcu javne službe.
3. Povzročitelji v večstanovanjskih objektih niso upravičeni do vreč, saj imajo zagotovljeno zbiranje ločenih frakcij (odpadnega papirja in kartona; odpadne embalaže iz papirja in kartona; odpadne embalaže iz plastike, kovin in sestavljenih materialov kot odpadne mešane embalaže s številko odpadka 15 01 06) z ustreznimi zabojniki izvajalca javne službe.
4. **člen**

**(označevanje predpisanih zabojnikov)**

1. Barve za označevanje posameznih skupin zabojnikov za sistem zbiranja »od vrat do vrat«, glede na ločeno frakcijo komunalnega odpadka, ki se zbira v njem, so sledeče:

|  |  |
| --- | --- |
| **VRSTA ODPADKOV** | **BARVA ZABOJNIKA ALI TIPSKE NAMENSKE VREČE** |
| MKO – individualna gospodinjstva, večstanovanjski objekti, drugi uporabniki | Rjave (240 l-stara posoda) črne (80 l, 120 l, 240 l, 550 l, 770 l), zelene barve, črne barve (1100 l), na sprednji strani zabojnika nalepka z napisom »ostali odpadki« oz. »mešani komunalni odpadki«. |
| BIO – individualna gospodinjstva, večstanovanjski objekti, drugi uporabniki | Rjave (120 l, 240 l), zelene in rjave barve (1100 l), na sprednji strani zabojnika nalepka z napisom »biološki odpadki« |
| Ločena frakcija (odpadna embalaža iz plastike, kovin in sestavljenih materialov kot odpadna mešana embalaža s številko odpadka 15 01 06) – individualna gospodinjstva, večstanovanjski objekti, drugi uporabniki | Večstanovanjski objekti in drugi uporabniki:  Telo zabojnika zelene/črne barve, pokrov rumene barve (240 l, 1100 l), na sprednji strani zabojnika nalepka z napisom »odpadna embalaža« ali mrežasti zabojnik  Individualna gospodinjstva in drugi uporabniki:  tipska namenska vreča prozorne barve (80 l) z napisom »odpadna embalaža« |
| Ločena frakcija (odpadni papir in karton, odpadna embalaža iz papirja in kartona) – individualna gospodinjstva, večstanovanjski objekti, drugi uporabniki | Telo zabojnika zelene barve, pokrov rdeče barve (120 l, 240 l, 1100 l), na sprednji strani zabojnika nalepka z napisom »papir« ali tipska namenska vreča z logotipom izvajalca javne službe in napisom »PAPIR IN KARTON« (drugi uporabniki) |
| Ločena frakcija (odpadna embalaža iz stekla) – večstanovanjski objekti, drugi uporabniki | Telo zabojnika zelene barve, pokrov zelene in bele barve (240 l, 1100 l), na sprednji strani zabojnika nalepka z napisom »steklo«. |

1. Barve za označevanje posameznih skupin zabojnikov zbranih na zbiralnici ločenih frakcij, so sledeče:

|  |  |
| --- | --- |
| **VRSTA ODPADKOV** | **BARVA ZABOJNIKA** |
| Ločena frakcija (odpadna embalaža iz stekla) | Telo zabojnika zelene barve, pokrov zelene in bele barve (240 l, 1100 l), na sprednji strani zabojnika nalepka z napisom »steklo«. |

1. Označevanje zabojnikov zaradi identifikacije uporabnika se izvede na enega ali več od načinov:

* trajno vtisnjena serijska številka,
* nalepka na sprednji strani za označitev vrste odpadka ~~,~~
* elektronski čip, ki se vgradi v utor na robu zabojnika, izdelan za ta namen,
* črtna koda, ki se nalepi pod elektronskim čipom.

1. **člen**

**(merila za določanje izhodiščnega volumna opreme za odpadke v gospodinjstvih)**

1. Pri določanju vrste, števila in volumna zabojnika/-ov, ki ga uporablja posamezni povzročitelj odpadkov, se upošteva predvidena količina, struktura in vrsta odpadkov, tehnologija in način zbiranja ter pogostost praznjenja, in sicer:
2. **Merila za določanje izhodiščnega volumna opreme za odpadke v individualnih gospodinjstvih**

|  |  |  |
| --- | --- | --- |
| **MERILA ZA DOLOČANJE IZHODIŠČNEGA VOLUMNA POSODE** | **ŠT. OSEB** | **IZHODIŠČNI ZABOJNIK** |
| **MEŠANI KOMUNALNI ODPADKI** |  |  |
| Gospodinjstvo z 1-2 osebama ima za MKO tolikšno velikost zabojnika, da lahko vanjo odloži vse nastale MKO med enim in drugim praznjenjem. | 1-2 osebi | 80 l |
| Gospodinjstvo s 3-4 osebami ima za MKO tolikšno velikost zabojnika, da lahko vanjo odloži vse nastale MKO med enim in drugim praznjenjem. | 3-4 osebe | 120 l |
| Gospodinjstvo s 5 osebami in več ima za MKO tolikšno velikost zabojnika, da lahko vanjo odloži vse nastale MKO med enim in drugim praznjenjem. | 5 oseb ali več | 240 l |
| **BIOLOŠKO RAZGRADLJIVI KUHINJSKI ODPADKI IN ZELENI VRTNI ODPAD** |  |  |
| Individualna gospodinjstva za zbiranje BIO uporabljajo opremo, ki je tolikšne velikosti, da lahko vanjo odložijo vse povzročene količine BIO med enim in drugim praznjenjem | Ne glede na št. oseb | 120 l |
| **LOČENE FRAKCIJE** |  |  |
| Individualna gospodinjstva za zbiranje ločeno zbranih frakcij: odpadni papir in karton, odpadna embalaža iz papirja in kartona | 1-2 osebe | 120 l |
| Individualna gospodinjstva za zbiranje ločeno zbranih frakcij: odpadni papir in karton, odpadna embalaža iz papirja in kartona | 3 ali več | 240 l |
| Gospodinjstvo za ločeno zbrane frakcije: odpadna embalaža iz plastike, kovin in sestavljenih materialov kot odpadna mešana embalaža s številko odpadka 15 01 06 (tipska namenska vreča, ki je prozorne barve z logotipom izvajalca javne službe in napisom »EMBALAŽA«) | 1-4 osebe | 26x - 80 l - vreča |
| 5 ali več oseb | 52x – 80 l vreča |

1. **Merila za določanje izhodiščnega volumna opreme za odpadke na območju večstanovanjskih objektov**

|  |  |
| --- | --- |
| **MERILA ZA DOLOČANJE IZHODIŠČNEGA VOLUMNA POSODE** | **ŠT. OSEB** |
| **MEŠANI KOMUNALNI ODPADKI** |  |
| Gospodinjstva na območju večstanovanjskih objektov z večstanovanjskimi enotami za zbiranje MKO uporabljajo skupno opremo, ki je tolikšne velikosti, da lahko vanjo odložijo vse povzročene količine MKO med enim in drugim praznjenjem, skladno s prvo točko drugega odstavka 11. člena *»večstanovanjska zgradba«* tega tehničnega pravilnika. | / |
| **BIOLOŠKO RAZGRADLJIVI KUHINJSKI ODPADKI IN ZELENI VRTNI ODPAD** |  |
| Gospodinjstva na območju večstanovanjskih objektov z večstanovanjskimi enotami za zbiranje BIO uporabljajo skupno opremo, ki je tolikšne velikosti, da lahko vanjo odložijo vse povzročene količine BIO med enim in drugim praznjenjem, skladno z drugo točko drugega odstavka 11. člena *»večstanovanjska zgradba«* tega tehničnega pravilnika. | / |
| **LOČENE FRAKCIJE** |  |
| Gospodinjstva na območju večstanovanjskih objektov z večstanovanjskimi enotami za zbiranje ločeno zbranih frakcij:   1. odpadnega papirja in kartona, odpadne embalaže iz papirja in kartona, 2. odpadne embalaže iz plastike, kovin in sestavljenih materialov kot odpadne mešane embalaže s številko odpadka 15 01 06,   uporabljajo skupno opremo, ki je tolikšne velikosti, da lahko vanjo odložijo vse povzročene količine ločeno zbranih frakcij med enim in drugim praznjenjem, skladno s tretjo točko drugega odstavka 11. člena *»večstanovanjska zgradba«* tega tehničnega pravilnika. | / |

1. **člen**

**(merila za določanje izhodiščne opreme za druge uporabnike)**

1. Pri določanju vrste, števila in volumna zabojnika/-ov, ki ga uporabljajo drugi uporabniki, se upošteva predvidena količina, struktura in vrsta odpadkov, tehnologija in način zbiranja ter pogostost praznjenja.
2. Standardne velikosti zabojnikov za zbiranje odpadkov od drugih uporabnikov so:
3. **Standardne velikosti zabojnikov za zbiranje**

|  |  |
| --- | --- |
| **MEŠANI KOMUNALNI ODPADKI** | **VELIKOST ZABOJNIKA V LITRIH** |
| MKO | 80 l, 120 l, 240 l, 550 l, 770 l, 1100 l |
| BIO | 120 l, 240 l, 1100 l |
| Ločene frakcije (odpadni papir in karton; odpadna embalaža iz stekla) | 240 l, 1100 l |
| Ločene frakcije (odpadna embalaža iz plastike, kovin in sestavljenih materialov kot odpadna mešana embalaža s številko odpadka 15 01 06) | 240 l, 1100 l |

1. Drugi uporabnik lahko v primeru, če meni, da je velikost opreme iz tega člena, zanj prevelika, poda izvajalcu javne službe pisno izjavo, v katerem navede razloge za zmanjšanje velikosti opreme, oziroma navede, da oprema ni potrebna, ker njegovo delovanje ali dejavnost ne povzroča posameznih frakcij komunalnih odpadkov.
2. Če povzročitelj odpadkov ugotovi, da obstoječi zabojnik ne zadošča njegovim potrebam, ga je dolžan zamenjati za večjega, ustrezne prostornine, ki bo zadostil njegovim potrebam.
3. V kolikor izvajalec javne službe ugotovi, da pri povzročitelju obstoječi zabojnik za odpadke ne zadošča dejanski količini odpadkov, mora izvajalec javne službe takega povzročitelja opozoriti, da si priskrbi nov, večji zabojnik ustrezne prostornine, ki bo zagotovil njegovim potrebam. V kolikor povzročitelj po takem opozorilu izvajalca tega ne stori, mu lahko obstoječi zabojnik za večjega zamenja izvajalec na stroške povzročitelja.
4. Drugim uporabnikom standardizirane zabojnike za odpadke zagotovi izvajalec javne službe, glede na količino odpadkov.
5. Drugi uporabniki, ki jim skupni volumen vseh zbranih frakcij komunalnih odpadkov (odpadnega papirja in kartona; odpadne embalaže iz papirja in kartona; odpadne embalaže iz plastike, kovin in sestavljenih materialov kot odpadne mešane embalaže s številko odpadka 15 01 06; odpadne embalaže iz stekla) trikratno presega volumen zabojnika za mešane komunalne odpadke, so pogodbeni uporabniki.
6. **člen**

(**merila za določanje izhodiščne opreme za počitniške hiše in vikende)**

1. Povzročitelji odpadkov so dolžni zbirati odpadke v tipiziranih vrečah, ki so označene z logotipom izvajalca javnih služb.
2. Standardne velikosti tipskih namenskih vreč so:
3. **Tipske namenske vreče z logotipom izvajalca javnih služb**

|  |  |
| --- | --- |
| **TIPSKE NAMENSKE VREČE** | **VELIKOST VREČE** |
| Tipska namenska vreča za MKO, sive barve z logotipom izvajalca javne službe in napisom »MEŠANI KOMUNALNI ODPADKI« | 80 l |
| Tipska namenska vreča za odpadni papir in karton, odpadno embalažo iz papirja in kartona z logotipom izvajalca javne službe in napisom »PAPIR IN KARTON« | 80 l |
| Tipska namenska vreča za odpadno embalažo iz plastike, kovin in sestavljenih materialov kot odpadno mešano embalažo s številko odpadka 15 01 06, prozorne barve z logotipom izvajalca javne službe in napisom »EMBALAŽA« | 80 l |

1. Tipske namenske vreče iz prve točke drugega odstavka tega člena prejmejo lastniki vikendov in počitniških hiš 1-krat letno. En krat letno prejmejo tako 6 vreč za »mešane komunalne odpadke«, 6 vreč za »papir in karton« in 6 vreč za »embalažo«.
2. Lastniki počitniških hiš in vikendov brez dodatnega plačila prevzamejo vreče na blagajni izvajalca javnih služb v času uradnih ur.
3. Zbrane odpadke na območju vikendov in počitniških hiš bo izvajalec javnih služb pobiral v skladu z določili tega tehničnega pravilnika.
4. Lastniki vikendov in počitniških hiš, dan pred odvozom odpadke nastavijo na prevzemno mesto ali skupno prevzemno mesto. V kolikor to ni mogoče bodo lastniki vikendov in počitniških hiš z izvajalcem javne službe dogovorili drugačen način odvažanja odpadkov.
5. Lastniki vikendov in počitniških hiš oddajajo odpadno embalažo iz stekla v zbiralnice ločenih frakcij.
6. **člen**

**(pogodbeni uporabnik storitev javne službe)**

1. Pogodbeni uporabniki storitev javne službe so tisti drugi uporabniki, ki presegajo merila zabojnika volumna 1.100 litrov ali uporabniki na podlagi določil osmega odstavka 14. člena tega tehničnega pravilnika.
2. Pogodbeni uporabniki storitev javne službe se z izvajalcem javne službe dogovorijo o načinu zbiranja, odvoza odpadkov, opremo za zbiranje ter z njim sklenejo pogodbo. Izvajalec javne službe zaračuna dodatne storitve po veljavnem ceniku.
3. **člen**

**(lastništvo opreme za zbiranje odpadkov)**

1. Lastništvo opreme izvajalca javne službe za zbiranje odpadkov opredeljuje 53. člen odloka.
2. Ob prvi namestitvi zabojnika za MKO, BIO ter ločene frakcije na območju individualnih gospodinjstev, večstanovanjskih objektov in drugih uporabnikov, uporabniki plačajo dostavo le teh zabojnikov, skladno s cenikom izvajalca javne službe.
3. Uporabniki storitev na območju individualnih gospodinjstev, večstanovanjskih objektov in drugih uporabnikov prav tako ob zamenjavi zabojnikov ali zagotovitve dodatnih zabojnikov, plačajo dostavo le teh zabojnikov, skladno s cenikom izvajalca javne službe.
4. Zamenjava poškodovanih zabojnikov za odpadke se na stroške izvajalca javne službe opravi samo v primeru, ko so poškodbe povzročili delavci izvajalca javne službe.
5. Dostavo prozornih vreč izvajalec javne službe na območju individualnih gospodinjstev izvaja 1-krat letno brez dodatnega plačila.
6. Povzročitelj odpadkov mora v primeru uničenja ali odtujitve zabojnika, katere lastnik je izvajalec javne službe, pri izvajalcu javne službe prevzeti in plačati ustrezen nov zabojnik, skladno s cenikom izvajalca javne službe.
7. **člen**

**(spremenjene količine odpadkov)**

1. Če količine ločeno zbranih frakcij (odpadnega papirja in kartona; odpadne embalaže iz papirja in kartona; odpadne embalaže iz plastike, kovin in sestavljenih materialov kot odpadne mešane embalaže s številko odpadka 15 01 06) občasno presegajo prostornino opreme za zbiranje, ki jo uporablja povzročitelj odpadkov, je povzročitelj odpadkov manjkajoči volumen dolžan zagotoviti tako, da pri izvajalcu javne službe kupi tipizirane vreče za odpadke.
2. Če količine MKO pogosteje presegajo prostornino opreme za zbiranje, ki jo uporablja povzročitelj odpadkov, je povzročitelj odpadkov obstoječi volumen zabojnika dolžan zamenjati za večji zabojnik.
3. Če količine ločeno zbranih frakcij (odpadnega papirja in kartona; odpadne embalaže iz papirja in kartona; odpadne embalaže iz plastike, kovin in sestavljenih materialov kot odpadne mešane embalaže s številko odpadka 15 01 06), BIO ali MKO redno presegajo ali ne dosegajo prostornine obstoječe opreme za zbiranje odpadkov, ki jo uporablja povzročitelj odpadkov, lahko izvajalec javne službe na predlog povzročitelja odpadkov ali pa sam, na podlagi lastnih ugotovitev, zamenja obstoječo opremo. Nova zahtevana prostornina zabojnikov ne sme biti manjša od določene najmanjše prostornine standardnih velikosti zabojnikov, določenih v 11. in 14. členu tega tehničnega pravilnika.
4. **MINIMALNI STANDARDI ZA DOLOČITEV ZBIRNIH MEST, PREVZEMNIH MEST, ZAČASNIH PREVZEMNIH MEST IN ZBIRALNIC LOČENIH FRAKCIJ VKLJUČNO S SKUPNIMI PREVZEMNIMI MESTI ZA NEDOSTOPNE KRAJE**
5. **člen**

**(minimalni standard za zbirna mesta)**

1. Zbirno mesto je ustrezno urejen prostor, ki se za:

* individualna gospodinjstva nahaja na zasebnem zemljišču,
* večstanovanjske objekte na pripadajočem zemljišču k stavbi,

kjer povzročitelji odpadkov v času do prevzema odpadkov zbirajo MKO, BIO ter ločeno

zbrane frakcije (odpadnega papirja in kartona; odpadne embalaže iz papirja in kartona;

odpadne embalaže iz plastike, kovin in sestavljenih materialov kot odpadne mešane embalaže

s številko odpadka 15 01 06) v za to namensko določenih zabojnikih ali v tipiziranih vrečah.

1. Lokacije zbirnih mest za večstanovanjske stavbe določijo stanovalci ali upravnik večstanovanjske stavbe v soglasju z izvajalcem javne službe ter občinsko upravo, pristojno za gospodarske javne službe ravnanja s komunalnimi odpadki
2. Izvedba, obnova in vzdrževanje zbirnih mest na območju večstanovanjskih objektov je v izključni pristojnosti lastnikov zemljišča pripadajočega k stavbi. Lastniki zemljišč pripadajočih k stavbi, lahko poverijo izvedbo, obnovo in vzdrževanje zbirnih mest na območju večstanovanjskih objektov upravnikom večstanovanjskih objektov.
3. **člen**

**(minimalni standardi za prevzemna mesta)**

1. Prevzemno mesto je prostor, na katerega povzročitelji odpadkov postavijo opremo za zbiranje odpadkov za namen praznjenja ali odložijo namenske tipizirane vreče za njihov odvoz in je lahko oddaljeno največ pet (5) metrov od roba prometne/transportne poti smetarskega vozila.
2. Prevzemno mesto je lahko tudi hkrati zbirno mesto, v kolikor se prevzemno mesto nahaja na površini v zasebni lasti, ob večstanovanjskih objektih pa na pripadajočem zemljišču k stavbi.
3. Prevzemno mesto mora biti izvajalcu javne službe prosto in neovirano dostopno v vseh letnih časih. Lokacija prevzemnega mesta mora biti s transportne poti vidna.
4. Ob določanju lokacij prevzemnih mest je treba upoštevati funkcionalne, estetske, higiensko-tehnične in požarno varstvene predpise. Prevzemna mesta oziroma oprema na njih ne sme ovirati ali ogrožati prometa na javnih površinah.
5. Prevzemno mesto na območju vikendov in počitniških hiš je praviloma na skupnih prevzemnih mestih razen, če se uporabnik in izvajalec javne službe ne dogovorita drugače.
6. Za povzročitelje odpadkov na območjih, ki so trajno ali začasno nedostopna za komunalna vozila, izvajalec javne službe v dogovoru z Občinsko upravo in povzročitelji odpadkov določi skupna prevzemna mesta za ločeno zbrane frakcije (odpadnega papirja in kartona; odpadne embalaže iz papirja in kartona; odpadne embalaže iz plastike, kovin in sestavljenih materialov kot odpadne mešane embalaže s številko odpadka 15 01 06), BIO ter MKO. Ta prevzemna mesta določenih vrst komunalnih odpadkov uredi Občinska uprava tako, da oddani odpadki niso dosegljivi živalim. Če so skupna prevzemna mesta začasnega značaja, se opustijo in sanirajo takoj, ko prenehajo razlogi, zaradi katerih so bila določena. Tak način prepuščanja odpadkov ne vpliva na obračun storitve.
7. **člen**

**(začasna prevzemna mesta)**

1. Če je zaradi del na transportni poti k prevzemnim mestom začasno oviran dostop za komunalna vozila, mora povzročitelj začasne ovire v soglasju z izvajalcem javne službe na svoje stroške zagotoviti zbiranje odpadkov na primernem začasnem prevzemnem mestu.
2. V primeru iz prejšnjega odstavka je izvajalec javne službe dolžan uporabnike storitev javne službe obvestiti o spremenjenem prevzemnem mestu.
3. **člen**

**(načrtovanje prevzemnih mest za odpadke)**

Načrtovalci in projektanti morajo pri oblikovanju novih stanovanjskih in poslovnih objektov, sosesk in naselij ter pri prenovi zgradb in delov naselij, poleg splošnih normativov in standardov, upoštevati določbe odloka in tega tehničnega pravilnika ter obstoječo tehnologijo zbiranja in odvažanja odpadkov, vključno z opremo izvajalca javne službe za načrtovanje zbirnih in prevzemnih mest MKO, BIO in ločenih frakcij komunalnih odpadkov.

1. **člen**

**(minimalni standard zbiralnic ločenih frakcij)**

1. Zbiralnica je namenjena za prepuščanje odpadkov vsem izvirnim povzročiteljem komunalnih odpadkov.
2. Zbiralnica je lahko namenjena tudi za prepuščanje odpadne embalaže, ki ni komunalni odpadek, ki nastaja pri opravljanju trgovske ali storitvene dejavnosti, tistim izvirnim povzročiteljem te odpadkov, ki se o tem dogovorijo z izvajalcem javne službe.
3. V občini mora biti ustrezno število zbiralnic, tako da je posamezna zbiralnica urejena za največ 500 prebivalcev.
4. Zbiralnice morajo biti praviloma urejene v stanovanjskih območjih, večjih trgovinah ali trgovskih centrih, zdravstvenih domovih, bolnišnicah, šolah, vrtcih in drugih ustanovah.
5. Ne glede na prejšnji odstavek mora biti v mestih in soseskah z več večstanovanjskimi objekti zbiralnica urejena na vsakih 400 prebivalcev, če se na zbiralnici prepuščajo odpadni papir, karton, odpadna embalaža iz papirja in kartona ter odpadna embalaža iz stekla. Zbiralnica mora biti urejena na vsakih 300 prebivalcev, če je opremljena tudi z zabojnikom za prepuščanje odpadne embalaže iz plastike, kovin in sestavljenih materialov.
6. Lokacije zbiralnic določi izvajalec javne službe v sodelovanju z občinsko upravo, pristojno za gospodarske javne službe ravnanja s komunalnimi odpadki.
7. Zbiralnice se praviloma ureja na javnih površinah ali zemljiščih, ki so v lasti občine, izjemoma pa tudi na zemljiščih v lasti pravnih ali fizičnih oseb, če je pridobljeno pisno soglasje lastnika/-ov.
8. Oprema na zbiralnicah ločenih frakcij mora biti enakega tipa in ustrezno označena. Iz oznake na zabojniku mora biti razvidna vrsta ločene frakcije, ki jo povzročitelj odpadkov sme odložiti v zabojnik.
9. Zbiralnica mora biti postavljena tako, da zabojniki stojijo na utrjeni ali tlakovani površini.
10. Zbiralnica mora biti urejena in vzdrževana tako, da:

* izvirni povzročitelj lahko prepusti odpadke na preprost način in brez dodatnega ravnanja z njimi, ki bi lahko pomenilo nevarnost za človekovo zdravje,
* se zaradi prepuščanja odpadkov z njimi ne onesnažujeta zbiralnica in njena okolica ter ni čezmernega obremenjevanja s hrupom in neprijetnimi vonjavami.

1. Izvajalec javne službe prazni zabojnike za ločene frakcije (odpadna embalaža iz stekla) vsaj enkrat mesečno. Na podlagi obvestila o posameznem polno naloženem zabojniku pa tudi pogosteje.
2. Izvajalec javne službe mora vse prevzete odpadke na zbiralnici ločenih frakcij stehtati pred predhodnim skladiščenjem v zbirnem centru ali pred oddajo teh odpadkov v nadaljnje ravnanje. Do oddaje v nadaljnje ravnanje mora z njimi ravnati tako, da je mogoča njihova obdelava v skladu s hierarhijo ravnanja z odpadki.
3. **člen**

**(minimalni standardi premičnih zbiralnic)**

1. Izvajalec javne službe v premični zbiralnici zbira:

* nevarne komunalne odpadke iz priloge 1 Uredbe o obvezni občinski gospodarski javni službi zbiranja komunalnih odpadkov,
* nenevarne komunalne odpadke iz priloge 1 Uredbe o obvezni občinski gospodarski javni službi zbiranja komunalnih odpadkov,
* zelo majhno OEEO v skladu s prepisom, ki ureja ravnanje z odpadno električno in elektronsko opremo.

1. Premična zbiralnica je namenjena vsem izvirnim povzročiteljem komunalnih odpadkov.
2. V naselju, ki ima 500 prebivalcev ali več, mora izvajalec javne službe zagotoviti prevzemanje odpadkov iz prvega odstavka tega člena najmanj enkrat letno. Če je gostota poselitve v takem naselju hkrati večja od 500 prebivalcev na km2, pa najmanj dvakrat v koledarskem letu.
3. Prevzem odpadkov v premični zbiralnici mora na prevzemnem mestu trajati vsaj 60 minut, pri čemer se število krajev prevzemanja določi tako, da je prepuščanje odpadkov omogočeno vsem izvirnim povzročiteljem ter odpadkov.
4. Izvajalec javne službe mora najmanj sedem dni pred ločenim zbiranjem odpadkov v premični zbiralnici na svoji spletni strani objaviti obvestilo o kraju in času prevzema odpadkov, izbirnim povzročiteljem iz gospodinjstev pa o tem poslati pisno obvestilo. Obvestilo mora vsebovati tudi vrste in opis odpadkov, ki jih uporabniki lahko prepustijo, in navodila za njihovo prepuščanje.
5. Premična zbiralnica mora biti opremljena z zabojniki ali vrečami za ločeno zbiranje komunalnih odpadkov iz prvega odstavka tega člena. Zabojniki ali vreče pa morajo biti označene s številkami odpadkov.
6. Premična zbiralnica mora biti opremljena v skladu s predpisi, ki ureja prevoz nevarnega blaga.
7. Premična zbiralnica mora biti urejena in vzdrževana tako, da:

* je onemogočen dostop nepooblaščenim osebam do vsebine zabojnikov in
* se zaradi prepuščanja odpadkov z njimi ne onesnažujeta premična zbiralnica in njena okolica ter ni čezmernega obremenjevanja s hrupom in neprijetnimi vonjavami.

1. V premični zbiralnici mora odpadke od uporabnikov prevzemati oseba, ki je usposobljena po programu izobraževanja o nevarnih lastnostih odpadkov in ravnanju z nevarnimi odpadki iz predpisa, ki ureja odpadke.
2. Izvajalec javne službe mora vse prevzete odpadke iz prvega odstavka tega člena stehtati pred predhodnim skladiščenjem v zbirnem centru ali pred oddajo teh odpadkov v nadaljnje ravnanje. Do oddaje v nadaljnje ravnanje mora z njimi ravnati tako, da je mogoča njihova obdelava v skladu s hierarhijo ravnanja z odpadki.
3. **PODROBNEJŠI POGOJI PREPUŠČANJA KOMUNALNIH ODPADKOV V ZBIRNEM CENTRU**
4. **člen**

**(zbirni center)**

1. Zbirni center je urejen, pokrit ali nepokrit prostor, na katerem so postavljeni ustrezno označeni zabojniki v katere povzročitelji po navodilih pooblaščene osebe zaposlene v zbirnem centru skladno s predpisi odlagajo odpadke.
2. Zbirni center je namenjen vsem uporabnikom storitev javnih služb, ki so vključeni v sistem ravnanja z odpadki na območju občine.
3. Zbirni center upravlja in vzdržuje izvajalec javne službe.
4. Zbirni center mora biti urejen v skladu z državnimi predpisi, ki urejajo zbiranje komunalnih odpadkov.
5. Zbirni center je namenjen tudi za prepuščanje odpadne embalaže, ki ni komunalni odpadek, ki nastaja pri opravljanju trgovinske ali storitvene dejavnosti, tistim izvirnim povzročiteljem teh odpadkov, ki se o tem dogovorijo z izvajalcem javne službe.
6. **člen**

**(pogoji prepuščanja odpadkov v zbirnem centru)**

1. Povzročitelji pod nadzorom pooblaščene osebe izvajalca javne službe odlagajo posamezne frakcije odpadkov v namenske zabojnike prostornine 240 l, 1100 l, od 5 m3 do 35 m3, ki so primerno označeni s klasifikacijsko številko in nazivom odpadka. Uporabnik storitev javne službe je dolžan po navodilih izvajalca javne službe pripeljane odpadke razvrstiti v ustrezne zabojnike.
2. Letna količina individualno pripeljanih ločeno zbranih odpadkov, ki se jih za posamezno gospodinjstvo na območju individualnih gospodinjstev in večstanovanjskih objektov, v zbirnem centru prevzema proti plačilu po ceniku upravljavca zbirnega centra je:

* nad 0,5 m3 gradbenih odpadkov in
* azbestni odpadki
* drugi odpadki, ki se ne zbirajo v okviru gospodarske javne službe, njihovo zbiranje v zbirnem centru pa je kljub temu omogočeno.

1. Ne glede na prejšnji odstavek tega člena se drugim uporabnikom zaračuna količina pripeljanih odpadkov na zbirni center v skladu s cenikom izvajalca javne službe.
2. O individualno pripeljanih odpadkih se vodi evidenca. Vsak povzročitelj, ki pripelje odpadke v zbirni center, je evidentiran, pooblaščena oseba pregleda pripeljane odpadke. Brezplačno lahko odpadke oddajo uporabniki, ki s potrdilom (zadnjim odrezkom položnice) dokažejo, da so vključeni v sistem ravnanja z odpadki.
3. Zbirni center mora biti urejen in vzdrževan tako, da:

* uporabnik lahko prepusti odpadke na preprost način in brez dodatnega ravnanja z njimi, ki bi lahko pomenilo nevarnost za človekovo zdravje in
* se zaradi prepuščanja odpadkov z njimi ne onesnažuje okolje v zbirnem centru ali njegovi okolici ter ni čezmernega obremenjevanja s hrupom in neprijetnimi vonjavami.

1. V zbirnem centru mora nevarne komunalne in kosovne odpadke od uporabnikov prevzemati oseba, ki je usposobljena po programu izobraževanja o nevarnih lastnostih odpadkov in ravnanju z nevarnimi odpadki iz predpisa, ki ureja odpadke.
2. Izvajalec javne službe zagotavlja storitve tehtanja za vse dostavljene odpadke iz območja občine ob prevzemu ali ob oddaji odpadkov različnim prevzemnikom v skladu s predpisi. Do oddaje v nadaljnje ravnanje mora z njimi ravnati tako, da je mogoča njihova obdelava v skladu s hierarhijo ravnanja z odpadki.
3. Izvajalec javne službe mora v zbirnem centru omogočiti izvajalcu priprave za ponovno uporabo, ki razpolaga z ustreznim okoljevarstvenim dovoljenjem za pripravo odpadkov za ponovno uporabo, da vsaj iz prevzetega odpadnega tekstila, oblačil in kosovnih odpadkov izloči odpadke, primerne za pripravo za ponovno uporabo, in mu jih oddati. Dokazilo o oddaji le teh odpadkov je veljaven evidenčni list.
4. **člen**

**(vrste odpadkov v zbirnem centru)**

Izvajalec javne službe v zbirnem centru zbira/prevzema:

* nevarne komunalne odpadke iz priloge 2, ki je sestavni del Uredbe o obvezni občinski gospodarski javni službi zbiranja komunalnih odpadkov,
* nenevarne komunalne odpadke iz priloge 2 Uredbe o obvezni občinski gospodarski javni službi zbiranja komunalnih odpadkov,
* OEEO v skladu s predpisom, ki ureja ravnanje z odpadno električno in elektronsko opremo,
* kosovne odpadke in
* izrabljene gume v skladu s predpisom, ki ureja ravnanje z izrabljenimi gumami.
* zemlja, kamenje, gradbeni odpadki,
* manjše količine odpadkov, ki vsebujejo trdno vezan azbest, v skladu z veljavnimi predpisi in proti plačilu stroškov končne oskrbe po veljavnem ceniku izvajalca javne službe,

1. **člen**

**(obratovanje zbirnega centra)**

1. Izvajalec javne službe za zbirne centre, ki jih upravlja, lokacijo zbirnega centra in delovni čas zbirnega centra objavi na letnem koledarju/urniku odvoza odpadkov, na svoji spletni strani in najmanj enkrat letno na krajevno običajen način (npr. občinskem glasilu, oglasna deska občine, letaki po gospodinjstvih…). Delovni čas zbirnih centrov se za prihodnje leto objavi najkasneje do 31. decembra v tekočem letu.
2. Izvajalec javne službe mora odpiralni čas prilagoditi zahtevam iz Uredbe o obvezni občinski gospodarski javni službi zbiranja komunalnih odpadkov.
3. **PODROBNEJŠA VSEBINA REGISTRA ZBIRNIH IN PREVZEMNIH MEST, ZBIRALNIC IN ZBIRNIH CENTROV**
4. **člen**

**(podrobnejše vsebine registrov)**

1. Izvajalec gospodarske javne službe zbiranja določenih vrst komunalnih odpadkov vodi, v obliki elektronske baze podatkov, register ki obsega:

* register zbirnih/prevzemnih mest za vse uporabnike,
* register zbiralnic ločenih frakcij,
* register zbirnih centrov.

1. Register zbirnih/prevzemnih mest pri povzročiteljih, mora vsebovati sledeče podatke:

* ime in priimek ter naslov nosilca zbirnega mesta (predstavnika gospodinjstva, ki plačuje storitve ravnanja z odpadki ali lastnika vikenda oziroma praznega stanovanja) oziroma ime in sedež drugega uporabnika z imenom in priimkom zakonitega zastopnika,
* ime poslovne enote drugega uporabnika, če zbirno mesto ni na sedežu drugega uporabnika,
* celoten naslov zbirnega mesta,
* vrste odpadkov, ki jih uporabniki storitev javne službe zbirajo na zbirnem mestu,
* velikost zabojnikov ali tipiziranih vreč po vrstah odpadkov,
* identifikacija zabojnikov po vrstah odpadkov,
* podatek o tem ali uporabniki storitev javnih služb, ki uporabljajo evidentirano zbirno mesto, kompostirajo biološko razgradljive kuhinjske odpadke in zeleni vrtni odpad v hišnem kompostniku,
* podatek o vrsti objekta, ki ga uporabljajo uporabniki storitev javne službe (enostanovanjski, večstanovanjski, poslovni, turistični, industrijski …).

1. Register zbiralnic ločenih frakcij vsebuje sledeče podatke:

* Številko oziroma kodo zbiralnice ločenih frakcij,
* naziv zbiralnice ločenih frakcij,
* vrsto odpadkov, ki se zbirajo v zbiralnici ločenih frakcij,
* velikost zabojnikov po vrstah odpadkov,

1. Register zbirnih centrov vsebuje:

* podatke o objektih zbirnega centra,
* podatke o številu kontejnerjev in zabojnikov.

1. **DRUGI POGOJI GLEDE MINIMALNIH OSKRBOVALNIH STANDARDOV, KI SO POTREBNI ZA RAVNANJE Z ODPADKI SKLADNO S PREDPISI IN NEMOTENO OPRAVLJANJE JAVNE SLUŽBE**
2. **člen**

**(postopek izdajanja projektnih pogojev in soglasij)**

1. Izvajalec javne službe ima na zahtevo vlagatelja, skladno z zakonodajo, ki ureja graditev objektov in urejanje prostora, javno pooblastilo za predpisovanje projektnih pogojev ter soglasij.
2. Obvezna vsebina projektnih pogojev obsega:

* podatke o vlagatelju,
* podatke o investitorju,
* podatke o vrsti in namenu objekta ter zemljišča,
* podatke o projektantu in projektu,
* predpis pogojev glede na vrsto odpadkov, zbirnem mestu, prevzemnem mestu in dostopni poti.

1. Obvezna vsebina soglasja obsega:

* podatke o vlagatelju,
* podatke o investitorju,
* podatke o vrsti in namenu objekta ter zemljišča,
* soglasje k projektnim rešitvam z navedbo projektne dokumentacije, vključno z datumom izdelave.

1. **člen**

**(gradbišča)**

Investitorji oziroma izvajalci novogradenj ali obnov so tudi uporabniki storitev javne službe po tem tehničnem pravilniku, kar pomeni, da izvajalec javne službe za potrebe delovanja gradbišča preskrbi potrebno opremo za ločeno zbiranje komunalnih odpadkov. Investitor oziroma izvajalec novogradnje ali obnove mora izvajalcu javne službe osem (8) dni pred pričetkom izvajanja del sporočiti podatke o potrebah po opremi za zbiranje odpadkov.

1. **člen**

**(javna obvestila)**

1. Izvajalec javne službe zbiranja komunalnih odpadkov mora uporabnike obveščati o pravilnem ločevanju odpadkov in nujnosti ločevanja odpadkov na izvoru. Oblike obveščanja so naslednje:

* navodila za ločevanje odpadkov z brošurami in na spletni strani izvajalca javne službe,
* obvestila in navodila o načinih prepuščanja odpadkov, lahko tudi s praktičnimi prikazi pri uporabnikih,
* ozaveščevalne aktivnosti v šolah in vrtcih.

1. Izvajalec javne službe zbiranja komunalnih odpadkov mora uporabnike na svojih spletnih straneh in najmanj enkrat letno na krajevno običajen način obveščati o:

* lokacijah zbirnih centrov in terminih, v katerih je prepuščati odpadke,
* vrstah odpadkov, ki se prepuščajo po sistemu »od vrat do vrat«, v zbiralnicah, premičnih zbiralnicah in zbirnih centrih,
* vrstah odpadkov, ki se prepuščajo kot kosovni odpadki,
* prepuščanju OEEO v skladu s predpisom, ki ureja odpadno električno in elektronsko opremo,
* prevzemanju odpadkov s premično zbiralnico,
* drugih pogojih za prevzem komunalnih odpadkov.

1. Izvajalec javne službe zbiranja komunalnih odpadkov mora povzročitelje BIO na območju, za katerega uredi prevzemanje BIO, vsakih šest (6) mesecev z javnim naznanilom v sredstvih javnega obveščanja in na druge krajevno običajne načine obvestiti o:

* namenih in ciljih izvajanja predpisanega ravnanja s kuhinjskimi odpadki iz gospodinjstev in zelenim vrtnim odpadom,
* prepovedi mešanja kuhinjskih odpadkov iz gospodinjstva in zelenega vrtnega odpada z drugimi komunalnimi odpadki,
* varni in za okolje neškodljivi hrambi kuhinjskih odpadkov iz gospodinjstva in zelenega vrtnega odpada,
* možnostih hišnega kompostiranja kuhinjskih odpadkov iz gospodinjstva in zelenega vrtnega odpada v hišnem kompostniku,
* minimalnih zahtevah za pravilno hišno kompostiranje,
* načinu prepuščanja kuhinjskih odpadkov iz gospodinjstva in zelenega vrtnega odpada izvajalcu javne službe,
* drugih pogojih za prepuščanje kuhinjskih odpadkov iz gospodinjstva in zelenega vrtnega odpada in
* o nadaljnjem ravnanju z zbranimi kuhinjskimi odpadki iz gospodinjstva in zelenim vrtnim odpadom.

1. **člen**

**(obveščanje in ozaveščanje uporabnikov storitev javne službe)**

1. Izvajalec javne službe zbiranja komunalnih odpadkov mora z informacijami na svojih spletnih straneh uporabnike seznanjati z:

* ločenim zbiranjem odpadkov v skladu z Uredbo o obvezni občinski gospodarski javni službi zbiranja komunalnih odpadkov, zlasti o ciljih, prednostih in koristih takega načina zbiranja,
* hrambo nevarnih in nenevarnih frakcij na način, da ne predstavljajo nevarnosti za zdravje ljudi ali okolje, pred njegovim prepuščanjem,
* pravilnim prepuščanjem odpadkov v zbiralnicah, premični zbiralnici in zbirnem centru,
* načinom prepuščanja tistih odpadkov, za katere je zbiranje s posebnim predpisom urejeno na poseben način, in
* tem, da se nenevarni komunalni odpadki, ki so onesnaženi z nevarnimi odpadki ali snovmi, prepuščajo kot nevarni komunalni odpadki.

1. Izvajalec javne službe zbiranja komunalnih odpadkov mora povzročitelje BIO v sredstvih javnega obveščanja in na druge krajevno običajne načine redno obveščati o:

* prepovedi mešanja BIO z drugimi komunalnimi odpadki,
* izločanju vseh BIO iz komunalnih odpadkov in njihovem obveznem prepuščanju izvajalcu javne službe kot ločeno zbrano frakcijo ali o možnosti lastne predelave v kompost v hišnih kompostnikih,
* varni in za okolje neškodljivi hrambi BIO pred prepustitvijo izvajalcu javne službe.

1. **člen**

**(način določitve vrste prevoza glede na vrsto odpadka)**

1. Zbiranje in prevoz odpadkov izvajalec opravlja z zato namenjenimi in primernimi prevoznimi sredstvi in vozili za zbiranje in prevoz odpadkov.
2. Izvajalec glede na vrsto in količino odpadka ter druge okoliščine zbiranja in prevoza odpadkov izbere in uporabi najustreznejši ter najučinkovitejši način zbiranja in prevoza odpadka v skladu z veljavno zakonodajo.
3. **JAVNE PRIREDITVE IN ČISTILNE AKCIJE**
4. **člen**

**(javne prireditve, čistilne akcije)**

1. Izvajalec javne službe mora za čas trajanja javne prireditve na prostem, na kateri se pričakuje več kot 1.000 udeležencev, na kraju prireditve zagotoviti zabojnike za:

* ločene frakcije (odpadni papir in karton; odpadna embalaža iz papirja in kartona; odpadna embalaža iz plastike, kovin in sestavljenih materialov kot odpadna mešana embalaža s številko odpadka 15 01 06; odpadna embalaža iz stekla),
* mešane komunalne odpadke ter
* biološke odpadke.

1. Stroške ravnanja z odpadki, nastalimi na javni prireditvi, vključno z najemom, postavitvijo in uporabo zabojnikov ali vreč iz prejšnjega ostavka, nosi organizator javne prireditve.
2. Velikost in število ustrezno označenih zabojnikov ali vreč določi in zagotovi izvajalec javne službe izkustveno glede na vrsto prireditve in na pričakovano število udeležencev. Ne glede na to je minimalna količina odpadkov, za katere izvajalec javne službe zagotavlja storitev, 240 litrov za posamezno frakcijo, ki jo je obvezno zbirati ločeno na izvoru nastanka odpadka skladno s tehničnim pravilnikom.
3. Ponudnik obrokov na javni prireditvi mora za svoje BIO, ki tam nastanejo, kot povzročitelj odpadkov iz gostinstva zagotoviti ravnanje v skladu s predpisom, ki ureja ravnanje z biološko razgradljivimi kuhinjskimi odpadki in zelenim vrtnim odpadom.
4. Organizator prireditve mora po koncu prireditve vse zbrane odpadke, razen BIO, predati izvajalcu javne službe. Izvajalec javne službe mora najkasneje v 24 urah po koncu prireditve prevzeti odpadke na mestu prireditve.
5. Organizatorji čistilnih akcij so dolžni akcije priglasiti izvajalcu in z njim skleniti ustrezen dogovor o načinu izvedbe odvoza odpadkov in načinu pokrivanja stroškov zbiranja, obdelave in odstranjevanja. Odpadke je obvezno zbirati ločeno, skladno s tem odlokom.
6. Organizatorji so dolžni obvestiti izvajalca javne službe o nameravani prireditvi oziroma čistilni akciji najmanj štirinajst dni pred datumom izvedbe prireditve.
7. Organizator javne prireditve ali čistilne akcije mora zbrane odpadke predati izvajalcu javne službe. Izvajalec javne službe odpadke iz prvega odstavka tega člena prevzame na mestu javne prireditve.
8. Organizatorji čistilnih akcij in sponzorji oziroma financerji čistilne akcije morajo v primeru, če bo izvajalec sodeloval pri izvedbi čistilne akcije, najmanj štirinajst (14) dni pred načrtovano akcijo z izvajalcem javne službe skleniti dogovor o poteku akcije, načinu prevzema, obdelave in odstranjevanja odpadkov ter predvidenih stroških in plačniku stroškov. Stroški čistilne akcije ne smejo bremeniti stroškov rednega programa ravnanja z odpadki iz gospodinjstev in drugih uporabnikov.
9. **LETNI PROGRAM RAVNANJA S KOMUNALNIMI ODPADKI**
10. **člen**

**(letni program ravnanja s komunalnimi odpadki)**

1. Izvajalec javne službe mora ravnanje s komunalnimi odpadki zagotavljati skladno s programom ravnanja s komunalnimi odpadki, v katerem se določita obseg in vsebina ravnanja ter način zagotavljanja storitev.
2. Program iz prejšnjega odstavka mora vsebovati predvsem podatke o:

* naseljih in številu prebivalcev, katerim se zagotavljajo storitve javne službe,
* celotni količini komunalnih odpadkov, ki nastajajo na območju izvajanja javne službe, in količinah posameznih ločenih in nevarnih frakcij,
* zbiralnicah ločenih in nevarnih frakcij in zbirnih centrih v posameznih naseljih,
* prevzemanju nevarnih frakcij s premično zbiralnico,
* tipu in oznakah zabojnikov za posamezne ločene ali nevarne frakcije ter označbi zbiralnic in zbirnih centrov,
* pogostosti prevzemanja frakcij v zbiralnicah in zbirnih centrih,
* prevzemanju kosovnih odpadkov in opreme, ki se uporablja v gospodinjstvu in vsebuje nevarne snovi, na prevzemnih mestih,
* vzdrževanju in čiščenju zabojnikov in ukrepih za preprečevanje onesnaževanja okolja v zbiralnicah in zbirnih centrih,
* rednem obveščanju in drugih načinih seznanjanja povzročiteljev komunalnih odpadkov o načinu zbiranja ločenih in nevarnih frakcij,
* razvrščanju komunalnih odpadkov v sortirnicah za izločanje ločenih in nevarnih frakcij,
* predvideni predelavi ali odstranjevanju ločenih ali nevarnih frakcij in
* načinu oddajanja ločenih in nevarnih frakcij, ki so odpadna embalaža, družbi za ravnanje z odpadno embalažo in količini te embalaže.

1. Letni program izdela izvajalec javne službe skladno z določbami odloka in tehničnega pravilnika in ga predloži občini v potrditev najpozneje do 15. oktobra v tekočem letu za naslednje leto. Potrjen letni program izvajalec javne službe objavi na svoji spletni strani.
2. **OBRAČUN STORITEV RAVNANJA Z ODPADKI**
3. **člen**

**(oblikovanje cen)**

Izvajalec javne službe obračuna stroške zbiranja določenih vrst komunalnih odpadkov, obdelave določenih vrst komunalnih odpadkov, odlaganje ostankov predelave ali odstranjevanja komunalnih odpadkov na podlagi:

* Odloka o načinu izvajanja obvezne občinske gospodarske javne službe ravnanja s komunalnimi odpadki v Občini Markovci (Uradno glasilo slovenskih občin, št. 54/17),
* Pravilnika o tarifnem sistemu za obračun storitev ravnanja s komunalnimi odpadki,
* Elaborata o oblikovanju cen izvajanja storitev obveznih občinskih gospodarskih javnih služb ravnanja s komunalnimi odpadki ter
* veljavnih zakonskih predpisov o načinu obračunavanja cen za storitve ravnanja s komunalnimi odpadki.

1. **REKLAMACIJSKI POSTOPEK**
2. **člen**

**(reklamacijski postopek)**

1. Uporabnik storitev zbiranja in odvoza odpadkov se lahko pritoži na izvajanje storitev in sicer na pravilnost, vsebino in pravočasnost opravljene storitve. Reklamacijo lahko najprej rešuje po telefonu in osebno pri pristojnem strokovnem delavcu na sedežu izvajalca javne službe. Prav tako lahko na pristojnega delavca naslovi pisno pritožbo po klasični ali elektronski pošti.
2. O vsaki pritožbi pristojni strokovni delavec napiše uradni zaznamek na katerem napiše predmet pritožbe ter dogovorjeno rešitev oziroma ali sta stranko razrešila predmet pritožbe.
3. V primeru, če uporabnik ocenjuje, da njegova pritožba ni bila ustrezno rešena, naslovi pisno pritožbo z natančnimi podatki o predmetu pritožbe na upravo izvajalca javne službe. Izvajalec javne službe pisno odloči o reklamaciji v roku petnajstih (15) dni od prejema reklamacije.
4. V primeru, če se pritožba uporabnika nanaša na določitev prevzemnega mesta, skladno z odlokom in določili tehničnega pravilnika, izvajalec javne službe posreduje pritožbo uporabnika in svoj predlog rešitve z utemeljitvijo v odločanje in dokončno določitev prevzemnega mesta pristojnemu organu občinske uprave.
5. Uporabnik storitev javne službe lahko poda pisni ugovor na izdani račun (reklamacija računa) v osmih(8) dneh od dneva prejema računa. Vloženi ugovor ne vpliva na zapadlost računa. V primeru, če se ugovor nanaša na obračun storitev javne službe in izvajalec v postopku reševanja ugovora ugotovi, da je le-ta utemeljen, izstavi uporabniku storitev javne službe dobropis v znesku, ki predstavlja vrednost utemeljenega ugovora.
6. **IZTERJAVA**
7. **člen**

**(izterjava)**

1. Povzročiteljem odpadkov, ki zamujajo s plačili računov, izvajalec javne službe ali zunanji izvajalec pošlje pisni opomin s katerim mu postavi novi rok za plačilo neplačanih obveznosti. Če kljub opominu zapadlih računov ne poravnajo v roku navedenem v opominu, izvajalec javne službe prične s postopkom prisilne izterjave dolga, v skladu s področno zakonodajo.
2. **NADZOR NA TERENU**
3. **člen**

**(nadzor na terenu)**

1. Izvajalčevi delavci na terenu preverjajo ustreznost vsebine odpadkov v zabojnikih ali vrečah. V primeru, da so odpadki nastali pri povzročitelju neustrezno zbrani, ga je izvajalec dolžan na primeren način pisno opozoriti (npr. opozorilo na posode). Če povzročitelj tudi po prejemu opozorila ne upošteva navodil za ravnanje z odpadki, mu lahko izvajalec javne službe zaračuna dodatne stroške sortiranja odpadkov skladno s cenikom izvajalca javne službe.
2. Inšpekcijski nadzor se vrši skladno z Odlokom o načinu opravljanja obveznih občinskih gospodarskih javnih služb ravnanja s komunalnimi odpadki v Občini Markovci (Uradno glasilo slovenskih občin, št. 54/17).
3. **PREHODNE IN KONČNE DOLOČBE**
4. **člen**

**(oprema)**

1. Obstoječi zabojniki pri individualnih gospodinjstvih, večstanovanjskih objektih, drugih uporabnikih in zbiralnicah ločenih frakcij, prvotno namenjeni zbiranju mešanih komunalnih odpadkov, biološko razgradljivih kuhinjskih odpadkov in zelenega vrtnega odpada, ločenih frakcij, se ustrezno označijo in uporabljajo za iste namene, kot novi tipi zabojnikov iz 12. člena tega tehničnega pravilnika.
2. Vse določbe glede barve in označevanja zabojnikov za zbiranje komunalnih odpadkov, veljajo za vse nove nabave od uveljavitve tehničnega pravilnika dalje. Obstoječa oprema za zbiranje odpadkov ostane v uporabi do porabe ali izrabe.
3. **člen**

**(obvestilo izvirnim povzročiteljem)**

Izvajalec javne službe z obvestilom, ki ga objavi na krajevno običajen način, pozove tiste izvirne povzročitelje odpadkov, katerih delovanje ali dejavnost povzroča nastajanje odpadkov, pa še niso ali niso ustrezno vključeni v sistem ravnanja s komunalnimi odpadki, da izvajalcu javne službe sporočijo podatke, ki so skladno s predpisi, odlokom in tehničnim pravilnikom potrebni, da se ustrezno vključi v sistem ravnanja s komunalnimi odpadki in za vpis v evidenco uporabnikov storitev javne službe.

1. **člen**

**(prehodno obdobje)**

1. Izvajalec javne službe je dolžan v roku enega leta od sprejema tega tehničnega pravilnika ali najkasneje v skladu z določili Uredbe uvesti vse spremembe v organizaciji zagotavljanja storitev, ki še niso bile uvedene.
2. Izvajalec javne službe izvedbo sortirne analize prvič zagotovi za leto 2019.
3. **člen**

**(začetek veljavnosti)**

Ta pravilnik se objavi v Uradnem glasilu slovenskih občin in začne veljati naslednji dan po objavi.

Številka:

Datum:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

O b r a z l o ž i t e v :

Ravnanje s komunalnimi odpadki je obvezna občinska gospodarska javna služba varstva okolja, ki je urejena v **Odloku o načinu opravljanja obveznih občinskih gospodarskih javnih služb ravnanja s komunalnimi odpadki v Občini Markovci** (Uradno glasilo slovenskih občin, št. 54/17; v nadaljevanju: odlok). Zaradi sprememb zakonov in podzakonskih predpisov (Zakona o varstvu okolja, Zakona o prekrških, predvsem pa zaradi Uredbe o obvezni občinski gospodarski javni službi zbiranja komunalnih odpadkov, Uredbe o odpadkih, Uredbe o ravnanju z biološko razgradljivimi kuhinjskimi odpadki in zelenim vrtnim odpadom, Uredbe o ravnanju z odpadki, ki nastanejo pri gradbenih delih, Uredbe o metodologiji za oblikovanje cen storitev obveznih občinskih gospodarskih javnih služb varstva okolja je Občina Markovci v mesecu septembru 2017 pristopila k pripravi novega odloka. Občinski svet Občine Markovci je odlok sprejemal po dvofaznem postopku; predlog za drugo obravnavo je bil sprejet 20. 11. 2017, veljati pa začne 9. 12. 2017.

Izvajalec javne službe in občinska uprava morata v skladu s 58. členom odloka najkasneje v roku 60 dni od uveljavitve odloka pripraviti Tehnični pravilnik o ravnanju s komunalnimi odpadki v Občini Markovci (v nadaljevanju: tehnični pravilnik) in ga na predlog župana predložiti v sprejem občinskemu svetu. Nadalje 11. člen odloka podrobneje določa vsebino tehničnega pravilnika, ki obsega:

1. Opredelitev tehnologije ravnanja z odpadki
2. Tehnologijo, pogoje in način zbiranja odpadkov
3. Frekvenco prevzemanja odpadkov
4. Tipizacijo predpisanih zabojnikov za odpadke in merila za določanje izhodiščne prostornine zabojnikov za zbiranje odpadkov
5. Minimalne standarde za določitev zbirnih mest, prevzemnih mest, začasnih prevzemnih mest in zbiralnic ločenih frakcij vključno s skupnimi prevzemnimi mesti za nedostopne kraje
6. Podrobnejše pogoje prepuščanja komunalnih odpadkov v zbirnem centru
7. Podrobnejšo vsebino registra zbirnih in prevzemnih mest, zbiralnic in zbirnih centrov
8. Druge pogoje glede minimalnih oskrbovalnih standardov, ki so potrebni za ravnanje z odpadki skladno s predpisi in nemoteno opravljanje javne službe
9. Javne prireditve in čistilne akcije
10. Letni program ravnanja s komunalnimi odpadki
11. Obračun storitev ravnanja z odpadki
12. Reklamacijski postopek
13. Izterjavo
14. Nadzor na terenu
15. Prehodne in končne določbe

Cilj tehničnega pravilnika je doseči optimizacijo opravljanja obvezne gospodarske javne službe ravnanja s komunalnimi odpadki, tako za izvajalca, kot za uporabnike storitev ravnanja s komunalnimi odpadki, s finančnega in operativnega vidika izvajanja gospodarske javne službe, pri čemer se v celoti sledi najnovejšim zahtevam slovenske in evropske zakonodaje na področju ravnanja s komunalnimi odpadki.

1. Pravna podlaga

Pravna podlaga:

* Ustava Republike Slovenije (Uradni list RS, št. [33/91-I](http://www.uradni-list.si/1/objava.jsp?sop=1991-01-1409), [42/97](http://www.uradni-list.si/1/objava.jsp?sop=1997-01-2341) – UZS68, [66/00](http://www.uradni-list.si/1/objava.jsp?sop=2000-01-3052) – UZ80, [24/03](http://www.uradni-list.si/1/objava.jsp?sop=2003-01-0899) – UZ3a, 47, 68, [69/04](http://www.uradni-list.si/1/objava.jsp?sop=2004-01-3088) – UZ14, [69/04](http://www.uradni-list.si/1/objava.jsp?sop=2004-01-3090) – UZ43, [69/04](http://www.uradni-list.si/1/objava.jsp?sop=2004-01-3092) – UZ50, [68/06](http://www.uradni-list.si/1/objava.jsp?sop=2006-01-2951) – UZ121,140,143, [47/13](http://www.uradni-list.si/1/objava.jsp?sop=2013-01-1777) – UZ148, [47/13](http://www.uradni-list.si/1/objava.jsp?sop=2013-01-1779) – UZ90,97,99 in [75/16](http://www.uradni-list.si/1/objava.jsp?sop=2016-01-3208) – UZ70a),
* Zakon o lokalni samoupravi (Uradni list RS, št. [94/07](http://www.uradni-list.si/1/objava.jsp?sop=2007-01-4692) – uradno prečiščeno besedilo, [76/08](http://www.uradni-list.si/1/objava.jsp?sop=2008-01-3347), [79/09](http://www.uradni-list.si/1/objava.jsp?sop=2009-01-3437), [51/10](http://www.uradni-list.si/1/objava.jsp?sop=2010-01-2763), [40/12](http://www.uradni-list.si/1/objava.jsp?sop=2012-01-1700) – ZUJF, [14/15](http://www.uradni-list.si/1/objava.jsp?sop=2015-01-0505) – ZUUJFO in [76/16](http://www.uradni-list.si/1/objava.jsp?sop=2016-01-3221) – odl. US),
* Zakon o varstvu okolja (Uradni list RS, št. [39/06](http://www.uradni-list.si/1/objava.jsp?sop=2006-01-1682) – uradno prečiščeno besedilo, [49/06](http://www.uradni-list.si/1/objava.jsp?sop=2006-01-2089) – ZMetD, [66/06](http://www.uradni-list.si/1/objava.jsp?sop=2006-01-2856) – odl. US, [33/07](http://www.uradni-list.si/1/objava.jsp?sop=2007-01-1761) – ZPNačrt, [57/08](http://www.uradni-list.si/1/objava.jsp?sop=2008-01-2416) – ZFO-1A, [70/08](http://www.uradni-list.si/1/objava.jsp?sop=2008-01-3026), [108/09](http://www.uradni-list.si/1/objava.jsp?sop=2009-01-4888), [108/09](http://www.uradni-list.si/1/objava.jsp?sop=2009-01-4890) – ZPNačrt-A, [48/12](http://www.uradni-list.si/1/objava.jsp?sop=2012-01-2011), [57/12](http://www.uradni-list.si/1/objava.jsp?sop=2012-01-2415), [92/13](http://www.uradni-list.si/1/objava.jsp?sop=2013-01-3337), [56/15](http://www.uradni-list.si/1/objava.jsp?sop=2015-01-2359), [102/15](http://www.uradni-list.si/1/objava.jsp?sop=2015-01-4085) in [30/16](http://www.uradni-list.si/1/objava.jsp?sop=2016-01-1264)),
* Zakon o gospodarskih javnih službah (Uradni list RS, št. [32/93](http://www.uradni-list.si/1/objava.jsp?sop=1993-01-1350), [30/98](http://www.uradni-list.si/1/objava.jsp?sop=1998-01-1224) – ZZLPPO, [127/06](http://www.uradni-list.si/1/objava.jsp?sop=2006-01-5348) – ZJZP, [38/10](http://www.uradni-list.si/1/objava.jsp?sop=2010-01-1847) – ZUKN in [57/11](http://www.uradni-list.si/1/objava.jsp?sop=2011-01-2638) – ORZGJS40),
* Zakon o varstvu pred diskriminacijo (Uradni list RS, 33/16; v nadaljevanju: ZVarD),
* Zakon o splošnem upravnem postopku (Uradni list RS, št. 24/06-UPB2, 105/06 ZUS-1, 126/07, 8/10 in 82/13),
* Zakon o prekrških (Uradni list RS, št. [29/11](http://www.uradni-list.si/1/objava.jsp?sop=2011-01-1376) – uradno prečiščeno besedilo, [21/13](http://www.uradni-list.si/1/objava.jsp?sop=2013-01-0786), [111/13](http://www.uradni-list.si/1/objava.jsp?sop=2013-01-4126), [74/14](http://www.uradni-list.si/1/objava.jsp?sop=2014-01-3062) – odl. US, [92/14](http://www.uradni-list.si/1/objava.jsp?sop=2014-01-3705) – odl. US, [32/16](http://www.uradni-list.si/1/objava.jsp?sop=2016-01-1364) in [15/17](http://www.uradni-list.si/1/objava.jsp?sop=2017-01-0740) – odl. US),
* Uredba o obvezni občinski gospodarski javni službi zbiranja komunalnih odpadkov (Uradni list RS, št. 33/2017)
* Uredba o odpadkih (Uradni list RS, št. 37/15 in 69/15),
* Uredba o odlagališčih odpadkov (Uradni list RS, št. 10/14, 54/15 in 36/16),
* Uredba o ravnanju z biološko razgradljivimi kuhinjskimi odpadki in zelenim vrtnim odpadkom (Uradni list RS, št. 39/10),
* Pravilnik o minimalnih tehničnih zahtevah za graditev stanovanjskih stavb in stanovanj (Uradni list RS, št. 1/11),
* Uredba o metodologiji za oblikovanje cen storitev obveznih občinskih gospodarskih javnih služb varstva okolja (Uradni list RS, št. 87/12 in 109/12).

1. Obrazložitev k predlogu Tehničnega pravilnika o ravnanju s komunalnimi odpadki v Občini Markovci

Splošne določbe

V 1. členu tehničnega pravilnika je opredeljena vsebina tehničnega pravilnika, ki obsega:

1. Opredelitev tehnologije ravnanja z odpadki
2. Tehnologijo, pogoje in način zbiranja odpadkov
3. Frekvenco prevzemanja odpadkov
4. Tipizacijo predpisanih zabojnikov za odpadke in merila za določanje izhodiščne prostornine zabojnikov za zbiranje odpadkov
5. Minimalne standarde za določitev zbirnih mest, prevzemnih mest, začasnih prevzemnih mest in zbiralnic ločenih frakcij vključno s skupnimi prevzemnimi mesti za nedostopne kraje
6. Podrobnejše pogoje prepuščanja komunalnih odpadkov v zbirnem centru
7. Podrobnejšo vsebino registra zbirnih in prevzemnih mest, zbiralnic in zbirnih centrov
8. Druge pogoje glede minimalnih oskrbovalnih standardov, ki so potrebni za ravnanje z odpadki skladno s predpisi in nemoteno opravljanje javne službe
9. Javne prireditve in čistilne akcije
10. Letni program ravnanja s komunalnimi odpadki
11. Obračun storitev ravnanja z odpadki
12. Reklamacijski postopek
13. Izterjavo
14. Nadzor na terenu
15. Prehodne in končne določbe.

Besedilo 2. člena tehničnega pravilnika določa pomen pojmov, uporabljenih v tehničnem pravilniku. Pomen pojmov je bil poimenovan na podlagi področne zakonodaje, ki podrobneje opredeljuje obvezne občinske gospodarske javne službe varstva okolja »zbiranja določenih vrst komunalnih odpadkov, obdelave določenih vrst komunalnih odpadkov in odlaganja ostankov predelave ali odstranjevanja komunalnih odpadkov«.

Besedilo 3. člena tehničnega pravilnika opredeljuje storitve zbiranja določenih vrst komunalnih odpadkov (MKO, ločeno zbranih frakcij, BIO, nevarnih odpadkov, kosovnih odpadkov, zbiranje odpadkov na zbirnih centrih, odpadkov iz čiščenja cest, odpadkov iz tržnic, odpadkov iz vrtov, parkov in pokopališč, izrabljenih gum v skladu s predpisom, ki ureja ravnanje z izrabljenimi gumami itd.).

**Opredelitev tehnologije ravnanja z odpadki**

V 4. členu tehničnega pravilnika je opredeljeno, da ravnanje s komunalnimi odpadki iz gospodinjstev v Občini Markovci v celoti poteka na način in predpisih, ki veljajo za posamezne skupine odpadkov. Na območju Občine Markovci se odpadki zbirajo ločeno na več načinov, odvisno od vrste in lastnosti odpadkov ter značilnosti naselij. Povzročitelji odpadkov obvezno ločujejo odpadke na izvoru, izvajalec javne službe pa jih prevzame in odpelje.

**Tehnologija, pogoji in način zbiranja odpadkov**

Tehnologija, pogoji in način zbiranja/prevzemanja in prevoza komunalnih odpadkov, so v tehničnem pravilniku natančno opredeljeni in opisani v 5., 6., 7., 8. in 9. členu tehničnega pravilnika, po posameznih vrstah odpadkov in posameznih naseljih.

Besedilo 5. člena tehničnega pravilnika opredeljuje področje zbiranja in odvoza komunalnih odpadkov, ki obsega zbiranje in odvoz (MKO; ločenih frakcij; BIO; zbiralnicah ločenih frakcij; nevarnih odpadkov; kosovnih odpadkov; gradbenih odpadkov zbranih v zbirnem centru; gradbenega materiala ki vsebuje azbest zbranega v zbirnem centru; odpadnih nagrobnih sveč; vseh ločenih frakcij zbranih na zbirnem centru).

Besedilo 6. člena tehničnega pravilnika opredeljuje tipe vozil s katerimi izvajalec javne službe izvaja gospodarsko javno službo zbiranja določenih vrst komunalnih odpadkov.

Besedilo 7. člena tehničnega pravilnika opredeljuje pogoje zbiranja odpadkov, ki sta jih povzročitelj in izvajalec javne službe dolžna upoštevati.

Besedilo 8. člena tehničnega pravilnika obravnava področje vključevanja v sistem ravnanja s komunalnimi odpadki.

Besedilo 9. člena tehničnega pravilnika obravnava način zbiranja odpadkov po naslednjih tehnologijah:

* zbiranje MKO,
* zbiranje ločeno zbranih frakcij,
* zbiranje BIO,
* zbiranje v zbiralnicah ločenih frakcij,
* zbiranje/prevzemanje odpadnih nagrobnih sveč,
* prevzemanje gradbenih odpadkov v zbirnem centru,
* prevzemanje gradbenega materiala, ki vsebuje azbest »salonitne plošče« na zbirnem centru,
* zbiranje kosovnih odpadkov,
* zbiranje/prevzemanje s premično zbiralnico,
* prevzemanje komunalnih odpadkov v zbirnem centru.

**Frekvenca prevzemanja odpadkov**

Besedilo 10. člena tehničnega pravilnika opredeljuje frekvenco zbiranja odpadkov (MKO; BIO in ločenih frakcij) na letnem nivoju za gospodinjstva (individualna gospodinjstva, gospodinjstva na območju večstanovanjskih objektov) in druge uporabnike.

**Tipizacija predpisanih zabojnikov za odpadke in merila za določanje izhodiščne prostornine zabojnikov za zbiranje odpadkov**

Besedilo 11. člena tehničnega pravilnika določa standardne velikosti zabojnikov za zbiranje (MKO; BIO; ločenih frakcij »od vrat do vrat«; ločenih frakcij na zbiralnicah ločenih frakcij) in tipskih namenskih vreč z logotipom izvajalca javne službe.

Besedilo 12. člena tehničnega pravilnika opredeljuje barve za označevanje posameznih skupin zabojnikov za sistem zbiranja »od vrat do vrat« in zbiralnicah ločenih frakcij.

Besedilo 13., 14. in 15. člena tehničnega pravilnika določa merila za določanje izhodiščnega volumna opreme na območju individualnih gospodinjstev, večstanovanjskih objektov, drugih uporabnikov ter počitniških hiš in vikendov.

Besedilo 16. člena tehničnega pravilnika opredeljuje področje pogodbenih uporabnikov, to so tistih drugih uporabnikov, ki presegajo merila zabojčkov volumna 1.100 litrov.

V 17. členu tehničnega pravilnika je opredeljeno lastništvo opreme izvajalca javnih služb za zbiranje komunalnih odpadkov (MKO; BIO; ločenih frakcij; ločenih frakcij na zbiralnicah ločenih frakcij).

Besedilo 18. člena tehničnega pravilnika se navezuje na področje spremenjenih količin odpadkov, kar pomeni, da lahko izvajalec na predlog povzročitelja odpadkov ali pa sam na podlagi lastnih ugotovitev zamenja obstoječo opremo.

**Minimalni standardi za določitev zbirnih mest, prevzemnih mest, začasnih prevzemnih mest in zbiralnic ločenih frakcij vključno s skupnimi prevzemnimi mesti za nedostopne kraje**

Z besedilom 19., 20., 21., 23. in 24. člena so določeni minimalni standardi za zbirna mesta, prevzemna mesta, začasna prevzemna mesta, zbiralnic ločenih frakcij in premičnih zbiralnic na območju individualnih gospodinjstev, večstanovanjskih objektov in drugih uporabnikov.

Besedilo 22. člena tehničnega pravilnika je oblikovano na podlagi drugega odstavka 5. člena Pravilnika o minimalnih tehničnih zahtevah za graditev stanovanjskih stavb in stanovanj, ki pravi da so mesta za smetnjake določena v stavbi ali blizu nje, ki omogoča neoviran dostop komunalni službi.

**Podrobnejši pogoji prepuščanja komunalnih odpadkov v zbirnem centru**

Besedilo 25., 26., 27. in 28. člena opredeljuje področje zbirnih centrov, pogoje prepuščanja odpadkov v zbirnem centru, vrste odpadkov ki jih lahko povzročitelji oddajajo v zbirnem centru ter obratovalni čas zbirnega centra.

18. člen Uredbe o obvezni občinski gospodarski javni službi zbiranja komunalnih odpadkov določa, da je treba v okviru javne službe urediti zbirne centre, opremljene za zbiranje:

1. nevarnih komunalnih odpadkov iz priloge 2, ki je sestavni del uredbe o obvezni občinski gospodarski javni službi zbiranja komunalnih odpadkov,
2. nenevarnih komunalnih odpadkov iz priloge 2, uredbe o obvezni občinski gospodarski javni službi zbiranja komunalnih odpadkov,
3. OEEO v skladu s predpisom, ki ureja ravnanje z odpadno električno in elektronsko opremo,
4. kosovnih odpadkov in
5. izrabljenih gum v skladu s predpisom, ki ureja ravnanje z izrabljenimi gumami.

* zemlje, kamenja, gradbenih odpadkov,
* manjših količin odpadkov, ki vsebujejo trdno vezan azbest, v skladu z veljavnimi predpisi in proti plačilu stroškov končne oskrbe po veljavnem ceniku izvajalca javne službe.

Nadalje 18. člen Uredbe o obvezni občinski gospodarski javni službi zbiranja komunalnih odpadkov pravi, da je treba za vsako naselje z več kot 20.000 prebivalci urediti en zbirni center, za naselje z več kot 100.000 prebivalci pa enega na vsakih 80.000 prebivalcev. Izvajalec javne službe mora odpadke v zbirnem centru prevzemati najmanj 30 ur na teden, od tega najmanj 10 ur po 15. uri in najmanj dve soboti na mesec po štiri ure.

**Podrobnejša vsebina registra zbirnih in prevzemnih mest, zbiralnic in zbirnih centrov**

Besedilo 29. člena tehničnega pravilnika opredeljuje podrobnejšo vsebino registrov (registra zbirnih/prevzemnih mest za vse uporabnike; registra zbiralnic ločenih frakcij in registra zbirnih centrov).

**Drugi pogoji glede minimalnih oskrbovalnih standardov, ki so potrebni za ravnanje z odpadki skladno s predpisi in nemoteno opravljanje javne službe**

Besedilo 30., 31., 32., 33. in 34. člena tehničnega pravilna podrobneje obravnava druge pogoje glede minimalnih oskrbovalnih standardov, ki so potrebni za ravnanje z odpadki skladno s predpisi in nemoteno opravljanje javne službe.

Besedilo 30. člena tehničnega pravilnika natančneje opredeljuje postopke izdajanja projektnih pogojev in soglasij, ki jih izdaja izvajalec javne službe.

Besedilo 32. člena tehničnega pravilnika podrobneje opredeljuje obveznosti izvajalca javne službe glede javnega obveščanja uporabnikov o pravilnem ločevanju odpadkov in nujnosti ločevanja odpadkov na izvoru.

Besedilo 33. člena tehničnega pravilnika podrobneje opredeljuje obveščanje in ozaveščanje uporabnikov storitev javne službe.

Besedilo 34. člena tehničnega pravilnika podrobneje določa način določitve vrste prevoza glede na vrsto odpadka.

**Javne prireditve in čistilne akcije**

Besedilo 35. člena tehničnega pravilnika je oblikovano na podlagi 17. člena Uredbe o obvezni občinski gospodarski javni službi zbiranja komunalnih odpadkov.

**Letni program ravnanja s komunalnimi odpadki**

Besedilo 36. člena tehničnega pravilnika podrobneje opredeljuje vsebino letnega programa ravnanja s komunalnimi odpadki, ki ga mora pripraviti izvajalec javne službe skladno z določili odloka in tega tehničnega pravilnika in ga predložiti občini v potrditev.

**Obračun storitev ravnanja z odpadki, reklamacijski postopek, izterjava, nadzor na terenu**

Obračun storitev bo podrobneje opredeljen v Pravilniku o tarifnem sistemu za obračun storitev ravnanja z odpadki v Občini Markovci.

Reklamacijski postopek, izterjava in nadzor na terenu

Besedilo 38. člena tehničnega pravilnika opredeljuje reklamacijski postopek.

Besedilo 39. člena tehničnega pravilnika podrobneje opredeljuje postopek izterjave.

Besedilo 40. člena tehničnega pravilnika pa podrobneje opredeljuje nadzor na terenu.

Pripravili:

Alenka Korpar

Marijana Čabrian

|  |  |
| --- | --- |
|  | Milan GABROVEC, prof.  župan |